text:
Makki Sal, hooreejo leydi Senegaal jaɓɓiima lappol Tabital Pulaagu hakkunde leyɗeele ñalnde 10 lewru oktoobar (kawle) 2017 heedde 18w30h to galle laamorɗo leydi ndii e ballal e tawtoreede Mohammadu Ngom lollirɗo Farba Ngom, sarɗiyanke to Suudu Sarɗiiji Senegaal. Ardii lappol Tabital Pulaagu ngol ko Alhajji Alfaa Aamadu Jallo mo Gine, hooreejo fedde ndee. Faandaare ndee ko yiɗde tintinde e teddinirde Makki Sal eɓɓoore galle pinal ɗaminaaɗo waɗeede to wuro Aañam Godo sabu wonde e leydi ndi Geno ardini mo e ɗaɓɓirde mo ballal. Yimbe arnooɓe ɓee mbaɗaa lasal e cakkital Farba, naati e yeewtirdu galle oo, kollaa ɗo gooto fof foti jooɗaade, jooɗii, sabbii e garal Mawɗo leydi. Makki naati, yimɓe ɓee ñoŋtii, ndarii, o taarii joɗnde ndee, o tawi gooto fof ɗo darinoo, o salmondiri e mum, o habrondiri e mum e Pulaar laaɓɗo cer haa o gasni, o jooɗii e jooɗorde makko. O bismii seto arngo ngoo, jooɗtii. Hade makko rokkirde konngol, o wiyi, kanko Makki : « hannde dey Pulaagu weltoto sabu ko Pulaar tan hebori haaleede ɗoo, so Geno ñaawii ».
Udditi batu nguu ko Farba Ngom ngam anndinde Mawɗo Leydi ndii sabaabu gadduɗo ɗoon lappol ngol. Farba rowi, Tabital Pulaagu Senegaal ƴettii e ɗemngal Demmba Soh, cukko hooreejo catal ngal. O bismii jamaanu nguu, o jaari Makki Sal sabu golle tiiɗɗe ɗe seeraani e waɗde e waɗande ɓe. Demmba Soh joofni konngol, gorle ngarti e Docteur Mammadu Alasan Bah, gardinooɗo ARP/Tabital Pulaagu Senegaal. Oon ko gorko dewindiiɗo golle galle pinal oo, gila nde woni miijo haa ko o woni e tabitineede koo. Ɗum firti ko omo anndi no miijo galle oo ardunoo, no leydi Senegaal suɓiraa, ko addani wuro Aañam Godo toɗɗeede ngam jaɓaade ɗoon galle oo, no wuro ngoo rokkiri leydi e ko rokki e weertaango, no goomuuji yeeso Aañam e Farayse cosiraa ngam tammbaade golle ɗee. Ko noon ne kadi woni no o humpiraaka golle tuubakooɓe resndaaɓe golle harallaagal mahdi galle oo (architectes), gila e fuɗɗoode haa heɓi ɗo yahrata hannde ɗoo. Mammadu Alasan Bah waɗi ciimtol juutngol, laaɓngol e Pulaar tawo, caggal ɗum waɗti e ɗemngal Farayse mbele tuubakooɓe ɗiɗo wonɓe jooɗiiɓe ɗoon ɓee ena paama ko o haalnoo koo. O sakkitorii ɗaɓɓirde Makki Sal nde yettinta miijo Tabital Pulaagu wonande denndaangal yontidiiɓe mum, haaldiiɓe mum haa e fewjidiiɓe mum, wonde Fulɓe njiɗi tan ko jam. Aduna oo hannde ena rummbii, ena jiiɓii, ena heewti boneeji. Tabital Pulaagu ena goongɗini wonde so hoɗdiiɓe fulɓe ngalaa e jam, fulɓe mbaawataa dañde jam. Ko noon ne kadi so Fulɓe ngalaa e jam, hoɗdiiɓe mumen ngonataa e jam, ndeeƴataa. Ɗum noon omo ñaagii nde ɗemngal koɗdigal moƴƴal e jurmondiral wontata ndolo dawrugol mbele jam ena arta e leyɗeele ɗee.
Caggal ɗuum Makki Sal heɗtii ko tuubakooɓe ɗiɗo haralleeɓe mahdi, Jean Philip Wassala e Pierre Léotard, arduɓe e seto ngoo. Eɓe ngollodoo e karallo tato senegaalnaajo, ena wiyee Muktaar Bah. Jean Philip Wassala ƴetti konngol ngam faamnude no galle oo mahretee, gila e leydi e simoŋ kuutorteeɗo oo, kuɓeeje ɗee, caaleeje ɗee, geɗe pine joɗorɗe waɗeede heen ɗee haa e nafoore ɗaminaande heen wonande diiwaan oo, leydi ndii haa e Duunde Afrik ndee. O ɗawaani hooreejo leydi ndii humpitooji ɗi o mari e oo fannu e ko addani mo suɓaade yo mbaydi galle oo siforo noon. Makki Sal weltii e firo ngoo, kono naamndii mbele kamɓe haralleeɓe ɓee eɓe mbaɗani ɗum ɗereeji tuugnorɗi. Jean Philip ummii, tawoyi mo ɗo o jooɗinoo ɗoo, huufni mo deftere, nawdi heen firo. O moosi, o wiyi: “ A haalaani jaajeendi galle oo e ko eɓɓoore ndee jogori roondaade e ceede kadi mi yiyaani ɗoo lappi nayi !”
Jean Philip ruttitii e haala, anndini mo wonde ɗuum yejjitaaka, waɗtaa ko e rogere ɗimmere ndee. Kono haa hannde weertaango dingiral galle oo ko ektaruuji nay (4 ha) walla 40 000 meeteer kaaree (40 000 m2). Leydi ndii ko wuro Aañam Godo rokki Tabital Pulaagu hakkunde leyɗeele, rokkiri ndi pandungal. To bannge ceede, eɓɓoore ndee roondii ko miliyoŋ e teemedde tati ujunere e ceede oroo (1 300 000 Oroo).
Caggal ɗuum Sammba Tuure mo Aañam Lihduɓe, gardiiɗo Goomu Yeeso Orop, ɗowɗo golle e geɗe galle pinal Aañam Godo gila e miijo haa ɗo wonaa ɗoo, ƴetti konngol ngam timmitinde ko Jean Philip haalnoo koo.
Alhajji Alfaa Aamadu Jallo bili haala seto ngoo, biliri ka njettoor teeŋtuɗo feewde e Mawɗo Leydi Senegaal e anndinde mo wonde Pulaagu alaa hannde ngoƴa so wonaa no galle oo mahraa. Wallude no o darorii ko wallude Pulaagu no ɓamtorii, no hisniri pinal mum e no ƴellitiri neɗɗaagal mum. O ummii, Alhajji Alfaa Aamadu Jallo, o tiindii e Makki, Makki ne ummii, ɓe calmondiri, o weeɗi mo deftere galle oo e yeeso natoowo e naɓoyanke galle oo. Kelle poɓi ngam hollude weltaare huuɓtidinnde.
Makki Sal, nde ƴetti konngol, adii ko duwanaade seto arngo ngoo, no ardi e jam e kisal nii yo ngo hootir noon e ɓesngu maggo caggal nde fantini hollude weltaare mum e oon kikiiɗe. O fodani Tabital Pulaagu wonde maa o waɗ e galle oo ko tiiɗi hay so tawii o hunontaako Fedde ndee ko o jogori waɗde heen ɗoon e ɗoon. O ɗaɓɓiri Tabital Pulaagu nde ummantoo golle ɗee mbele ko leeli fof, eɗe njoofa e hitaande 2018 aroore ndee. Ɗoon, o yeeƴtitii e Farba Ngom, o wiyi ɗum: “aan ne kay ko a baɗoowo heen, kadi a wonataa caggal waɗooɓe”. Farba jali, wiyi so Geno jaɓii ko mi baɗoowo heen, kadi ko caggal maa ndewat-mi. Makki ruttitii e galle oo e nafoore mawnde mo o waawi addande Fulɓe haa teeŋti e kisnugol jaatiiji maamiraaɓe mumen haa e kuutorɗe ganni ɗe kesam-hesaagu e joljole garɗe ngoni e riiwtude. Leydi fof, maa geɗe pinal mum moofte ɗoon tawa njuuteendi sahaa alaa ko waylata heen, alaa ko bonnata heen. Makki wattindorii ko ngoƴa ka Docteur Mammadu Alasan Bah haali kaa so aawde jam mbele kisal ena duumoo e nder ngenndiiji Fulɓe e hoɗdiiɓe mumen. Hannde, won e leyɗeele, Fulɓe mbaɗtii tuumeede heen bonannde walla jokkondirde e ownooɓe. Ɗuum noon Fulɓe ena kaani salaade ɗuum sabu won ko ɓe nganndiranoo ko wonaa wonde ownooɓe seɓɓitiiɓe. Ko e dow ɗiiɗoon konngi, Makki woppiti seto ngoo caggal nde hesɗitini weltaare mum. Ko ɗoon kadi, haa hannde, heewɓe ndañi huutoraade fartaŋŋe weeyo weltaare wonaango ngoo ngam yettinde Mawɗo Leydi Senegaal ngoƴaaji goɗɗi ɗi leñol ngol fotata soklude ko wayi no naatgol Ɗemngal Pulaar/Fulfulde e dingire Microsft walla Google, nde tawnoo ko Persidaa Abdullaay Wad walli ɗemngal Wolof haa dañi ɗisaade e doggol ɗemɗe winndere. Seto ngoo waɗdi e makko natal ɓesngu, waynii mo, yalti ena weltii.
So liingu yarii kodde, yo yettu Geno, yetta lawƴoynooɓe kore !
Hol ko rokki Tabital Pulaagu hakkunde leyɗeele fartaŋŋe jooɗodaade e Makki Sal, hooreejo leydi Senegaal e haaldude e mum ɗiiɗoo haalaluuji tiiɗi, pattamlami ?
E jaabawol, rokki oon fartaŋŋe ko biyeteeɗo Sammba Tuure ena jeyaa Aañam Lihduɓe. Sammba Tuure, hay so addaani miijo yo galle pinal oo waɗe e Aañam Godo, jeyaa ko e fuɗɗuɓe e semmbinɓe miijo yo galle pinal wood ɗo waɗaa. Ko kanko ardinaa golle ɗee. O tafani ɗe goomuuji ɗiɗi tammbotooɗi, ginniraaɗi Goomu Yeeso. Waɗi ko Goomu Yeeso Orop e Goomu Yeeso Aañam. Goomu Yeeso Orop ko kanko Sammba Tuure ardinaa ɗum. Nguun ena waɗi ko wonaa fulɓe tan. Engu waɗi tuubakooɓe, gila e haralleeɓe mahdi haa e fanniyankooɓe catiindi walla taariindi. To bannge goomu nokkuyankeewu nguu ardinaa ngu ko biyeteeɗo Hajjaa Jinndaa Dem mo Aañam Coɗay.
Sammba, gila e hitaande 2004, nde haayre adannde ndee aafaa, seeraani e daɗɗude peeje, e diisnondireede ngam miijo ngoo yulta. E nder jokkondire makko, Geno haaji yo o haalan ɗum Farba Ngom, Meer Aañam, sarɗiyanke to Suudu Sarɗiiji Senegaal, junngo ñaamo Makki Sal. Faandaare ndee wonnoo ko mbele miijo ngoo ena yettoo Makki Sal, hooreejo leydi Senegaal. Farba Ngom luutnaani jikke, nani, jaɓi, kañum ne hunii addude heen ballal mum haa timma so waɗde joli (paasuuji) e jippule arooɓe ɓee. Farba Ngom yettini Makki haala kaa, ɓe nanngi ñalnde talaata 10 lewru oktoobar (kawle) 2017. Farba ruttitii e Sammba, habri ɗum. Sammba Tuure ne jokkondiri e denndaangal ardiiɓe cate Tabital Pulaagu hakkunde leyɗeele, ɓe waawnoo heɓde e jeew-deesto ngam anndinde ɗumen wonde hooreejo leydi Senegaal ena heɓii jooɗodaade e mumen ñalnde 10/10/2017. Fotnooɓe arde ɓee fof naati Ndakaaru ko ñalnde 9 kawle ndee. Ñalnde 10 mayru, ɗum woni janngo e mum, Farba Ngom bismii arɓe ɓee fof to galle mum, waɗani ɗumen bottaari. Faandaare Farba Ngom e ngoon ñalanndo jogii ko jeese ɗiɗi :
1- teddinde hoɗɓe arɓe ɓee
2- siggude e yuɓɓinde ko jogori haaloyeede to mawɗo leydi too.
Joɗnde ndee hawri yo Farba uddit, caggal ɗum Tabital Pulaagu Senegaal waɗa bismaango, Docteur Mammadu Alasan Bah waɗa daartol galle e ko seto ngoo sokli e Makki Sal. Caggal ɗum haralleeɓe mahdi ɓee ndokkee konngol, ndallina golle mumen, so won ko Sammba Tuure foti ɓeydude heen, e oon sahaa, ɓeyda. Hooreejo Tabital Pulaagu hakkunde leyɗeele, Alhajji Alfaa Aamadu Jallo bila haala kaa, rokka mawɗo leydi soomdu ɗereeji galle ɗii. Haala kaa hawraa, luural waɗaani. Farba waɗii ko tiiɗi kadi haalii ko tiiɗi e oon ñalawma so waɗde teddungal potngal nii e haalde haala mbelka mbeltinka yimɓe fof. Seto ngoo hawri ko 22 neɗɗo, Ɓiɓɓe Fulɓe 20 e woɗeeɓe ɗiɗo. Ɓeen ngoni:
- Alhajji Alfaa Aamadu Jallo, hooreejo Tabital Pulaagu hakkunde leyɗeele, ummoriiɗo to leydi Gine
- Professeur Demmba Soh, cukko hooreejo Tabital Pulaagu Senegaal
- Docteur Mammadu Alasan Bah, meeɗnooɗo ardaade ARP/TP Senegaal, diisnondirɗo fedde ndee, juknaaɗo konngol seto ngoo .
- Mammadu Kanndee Bari, hooreejo Tabital Pulaagu Gammbi
- Tabara Hammaat Bah, kolaaɗo kuuɓal Tabital Pulaagu Muritani
- Galo Guuroowo Jallo, kalfinaaɗo Pinal Tabital Pulaagu Senegaal
- Sammba Tuure, gardiiɗo Goomu Yeeso Orop, ɗowoowo eɓɓoore galle Pinal Aañam Godo
- Meeta Mbaalo, cukko hooreejo ɗimmo Tabital Pulaagu Senegaal
- Saydu Bah Ndulumaaji, hooreejo Kawtal janngooɓe Pulaar/Fulfulde e winndere
- Hajjaa Jinndaa Dem, hooreejo Goomu Yeeso Aañam – Tabital Pulaagu Senegaal
- Idi Dooro Jallo – Tabital Pulaagu Senegaal
- Abdul Maalik Jallo – Tabital Pulaagu Senegaal
- Defaa Wan – Tabital Pulaagu Senegaal
- Daawda Demmba Soh, jaayndiyanke Rajo Aañam, yeewti Pulaagu
- Demmba Galo Bah – Tabital Pulaagu Senegaal
- Yuunus Sammba Baalo – Tabital Pulaagu Senegaal
- Bale Kah – Kalfinaaɗo CukTabital Pulaagu Senegaal
- Muktaar Bah, karallo ko fayti e mahdi
- Abdullaay Sih – Tabital Pulaagu Senegaal
- Jean Philip Wassala, karallo mahdi, tergal Goomu Yeeso Orop
- Pierre Léotard, fanniyanke catiindi, tergal Goomu Yeeso Orop
- Gelongal Fuuta lollirɗo Njaay Saydu Aamadu, nulaaɗo jaaynde Fooyre Ɓamtaare Pulaar Muritani.
Ko ɗoon wonaa haa 18w00, seto ngoo joli e werlaaji, yahde e Farba ngam yettaade ko adii seeɗa 18w30h, waktu dottanaaɗo aadi hakkunde seto arngo ngoo e hooreejo leydi ndii.
Gelongal Fuuta lollirɗo Njaay Saydu Aamadu


c: text/html

text:
Alet 16 marse 2014, ko ñalngu maantinngu e nder golle Fedde Ɓamtaare Pulaar e Muritani, sibu ko ñalnde heen, fedde ndee udditi ɗo joɗnde mum ɗoo, duɗal ngal mbaadi kesiri, so Duɗal Keblorgal Karalleeje Kese. Ɗuum wonaa huunde hesere e Fedde ndee, sibu ko kayre kadi fuɗɗunoo, e kitaale 1970 « Njanngen Pulaar !», ko kayre fuɗɗi Duɗe Keblorɗe e fannuuji e kitaale 1980.
Alet 16 marse 2014, ko ñalngu maantinngu e nder golle Fedde Ɓamtaare Pulaar e Muritani, sibu ko ñalnde heen, fedde ndee udditi ɗo joɗnde mum ɗoo, duɗal ngal mbaadi kesiri, so Duɗal Keblorgal Karalleeje Kese. Ɗuum wonaa huunde hesere e Fedde ndee, sibu ko kayre kadi fuɗɗunoo, e kitaale 1970 « Njanngen Pulaar !», ko kayre fuɗɗi Duɗe Keblorɗe e fannuuji e kitaale 1980.
Ngalɗoo Duɗal ina hebletenoo ko ina wona jooni lebbi jeegom, e ballondiral e Fedde Belaa, woni fedde sukaaɓe men janngunooɓe e duɗe jarriborɗe jaŋde ɗemɗe ngenndiije e nder duɗe laamu, hakkunde 1980 e 1989.
Rogere adannde fuɗɗiima janngude. So Alla jaɓii doge goɗɗe maa uddite e fawaade e kattanɗe kaɓirɗe e nokku.
Ina jeyaa e ko addani en udditde ngalɗoo duɗal, yenaneede en darnde teeŋtunde karallaagal kesal jogori daraade e nder nguurndam aadee e janngo ɓadiiɗo, kam e nafoore mum wonande kisnugol ɗemngal men e ƴellitaare mum, ɗum noon wonande leñol men.
Ina jeyaa e anniyaaji men naftoraade duɗal ngal ngam wallifaade defte, e hisnude geɗe Fedde ndee e leñol ngol tawa ina naatna ɗum e karalleeje kese, e newnude kuutoragol ɗeen geɗe, e rokkude yimɓe ɓee fartaŋŋe no kumpitorii gannde e mbaadi newiindi…
Ndeen wiyetenoo ko so ɗemngal winndaaka maayat, hannde wiyetee ko so ɗemngal naataani internet, walla e karalleeje kese, maayat. Ndeen, mbiyatno-ɗen ko “njanngen Pulaar”, hannde, pot-ɗen wiyde ko “njanngiren Pulaar”! Waɗi noon ko ndeen, ganndal wonnoo tan ko e defte walla e koye, ɗum ɗoon noon, so a heɓaani deftere (tee newanooki, sibu enen en ngalaa defterɗi e nder leyɗe men). Hannde ganndal ina ɓadii, ɗo tolni-ɗaa kala, so a seŋiima e internet tan aɗa waawi humpitaade ganndal njiɗ-ɗaa kala… Ɗum noon hannde, ina gasa, tawa yimɓe poti janngineede, hay e nder ekkolaaji, ko hol no, e hol ɗo, ganndal ɓe cokli ngal yiytortoo? Won haralleeɓe janngingol wiyooɓe wonde e yonta men hannde oo, “neɗɗo fotaani janngineede ganndal” neɗɗo foti ko “janngineede janngude” ! Ɗum firti janngineede hol peeje neɗɗo foti huutoraade ngam jannginde hoore mum, nde tawnoo ganndal newiima heɓde, so a seŋiima e internet tan a yiyat fof…
Bookara Aamadu Bah

robotstxt: allowed

filter: keep


text:
En njettii geno. En puɗɗoriima innde geno joom yurmeende huuɓtidinnde e joom yurmeende heeriinde. Jettooɗe ngoodani ko Allah.
Fedde ɓamtaare pulaar catal Suwoyraat, yuɓɓinii ñalnde 15-11-2014 yeewtere pinal. Tiitoonde mayre ko “caɗeele renndo men hannde”.
Jeewtuɗo oo ko Nasiiru Hammee Sih mo Haayre Mbaara e Sumeraaji. Ndee yeewtere ko faayodinnde sabu alaa biyoowo mbiy-mi mo anndaa caɗeele men hannde. Ɓayde wontii gagga fof ina sokli jiiɓto, gagga fulɓe hannde, ko hol no ɓe cafrirta ɗee caɗeele teppuɗe en, keedi en e ɓamtaare. Tiitoonde ndee ina tonngii e nder ginol ɗee toɓee nayi (4) : kawral, ngondiigu, haɓde e bone gondaaɗo, e aadaaji hanki. E tonngol holi cafroowo walla safrooɓe ? En njettii geno sanne, en mantii kala banndiraaɗo tawtoraaɗo ndee yeewtere, haa teeŋti noon e jabbaaji men, goomu pinal timtimol Nuwaadibu, Haamiidu Sih, Habii Abdul Bah, Fedde sippirooji e kiirɗeeli pinal, kam e kala fuutanke. En mantii Fedde Ɓamtaare Pulaar catal Suwoyraat sabu leñol ngol ina hotojini e haaldude e yeewtidde e hoyre mum. Eɗen ñaagii kala katante nde wallata en e jiiɓto ngal naamndal.
Haamiidu Mammadu Bah, Kalfinaaɗo jaŋde catal FƁPM suwoyraat


text:
Home -- Fulfulde -- Perform a PLAY -- 041 (The Chief and Jesus)
41. Fii hooreejo on e Iisaa
Tawi himo jogitii himpaare, sahaabaajo on udditii laawol yahayngol ngol ka wulaa. Naange ngen no jalbude ka kammu. Ka sakkitorun, nge hewti hoɗo indiyenåe åen. Hooreejo bolonda on werni åe no moýýiri.
Gorko daneejo hay gooto hewtaali aranun e oo bolondaa ɗoo fii yewtugol fii annabi Iisaa. Jimmbeeji ɗin no noddude Indiyenåe åen fow fii yo åe mottondir. Sahaabaajo on fuɗɗorii no fotiri.
Sahaabaajo on : "Ko Alla woni ko imminin-mi haa e mon fii anndingol on ko honno hewtirton ka kammu."
Hari hooreejo on no weltii fii ɗen kumpite welɗe. O immii, o yahi ɗaååugol goɗɗun.
Hooreejo on : "Hooreejo on jonni teenirde mun nden Alla."
Onsay o åurti kadi heɗitaade.
Sahaabaajo on : "Alla no yiɗi on e himo faalaa yo on aru haa ka makko. Kono Alla ko laaåuɗo, ko junuubaaji mon ɗin woni njaggi laawol hewtinayngol ngol ka makko. Junuubankeeåe åen waawataa hewtude ka kammu."
Ɗun waɗi yo Indiyenåe åen aanu sabu ko goonga woni ko o yewti åe. Åe wujjii, åe fenii, åe ittii hoore, ko ɗun waɗi si hiåe hersi.
Sahaabaajo on : "Hita on aanu. Alla no yiɗi on. Himo faalaa yaafanaade on junuubaaji mon ɗin."
Ɗun weltini hooreejo on, o immii, o pottitii, o addoyi daɗudi ndi nooneeji.
Hooreejo on : "Hooreejo on no weltii fii ko Alla yiɗi mo kon, awa okkude Alla juldugii."
Sahaabaajo on : "Alla nelii Åiɗɗo makko bajjo on fii no o yoåirana aduna on coggu junuubaaji maååe ɗin."
Alla waɗani åe piiji heewuɗi! Hooreejo on yahi fii addangol åe ko åuri kon e hittude.
Hooreejo on : "Hooreejo on okki Alla puccu makko ngun. Jooni mi heddoraa huunde ko mi okka Alla."
Ko haqiiqa, hay huunde heddanaaki ma? Sahaabaajo on wi’i kadi.
Sahaabaajo on : "Iisaa, Åiɗɗo Alla on anngisike okkitirde hoore makko sadaka ka leggal altindiraangal fii junuubaaji mon ɗin. Himo yiɗi on. Gomɗinee innde makko nden, o yaafanto on junuubaaji mon ɗin, naaton ka aljanna."
Yeeso hooreejo hoɗo ngon hentinii, jalbi.
Hooreejo on : "Haahaa, mi anndii ko honɗun mi okkata Alla. Mi okkii mo åernde an nden, miɗo gomɗini ko o maayanin-mi kon."
Yimåe buy waɗi sugu ɗun, åe hooti ka maååe ka cuuroy bagi maååe.
Hara an kadi hiɗa faalaa heåude wa nden moýýere? Si ko non, haray jokku misal hooreejo on, gomɗinaa Iisaa Joomi on.
Yewtooåe : Fillitotooɗo, sahaabaajo, hooreejo
© Copyright : CEF Allemagne


text:
Jaɓɓorgo Pese Pullo
Pesol: Pullo
Denɗiraagal
Addannoo mawɓe men Afriknaaɓe yuɓɓinde ko ngam newnude nguurdiigu hakkunde yimɓe, ñiiɓnude korsa, tabitinde banndiraagal e njurum, e nder wuurduɓe e yonta...
Ko mi ɗemngal…
Ko mi baawal mahowal renndo, ko miin reeni jotondire, moopti kawre, suuɗi gannde. Ko miin tami pinal, ko...
Muritani leydi am, oo ɓiɗɗo jilluɗo, baɗtaaɗo aarabe
Eddaaji tati yimɓe ngoni e Muritani, ɗiin eddaaji yimɓe ko : Ɓaleeɓe, remooɓe, waañooɓe, waali wuro en hoɗnooɓe ɗoon...
Duɗal Buuɗal Yurmeende e Yeewtere Ngaynaaka
Duɗal Buuɗal Yurmeende yuɓɓinii yeewtere pinal fattamlamre ñalnde 29 seeɗto 2017 to PK 8 e gardagol Saalif Soh. Wonaa ngolɗoo laawol woni gadanol duɗal...


text:
Yeewtere udditanaande: on okkii miijooji mon ko faati e kabaaruuji jolɗi e nder yontere ndee
Saakitaama ñannde : Hesɗintinaama ñannde :
Ka taskaram men on tottaama kongol hannde e aljumaare ndee, ko yeewtere udditiinde. On artii e toɓɓe ɗuuɗuɗe. Yeru, pellite ɗe CEDEAO ɓami fawi e dow ardiiɓe Mali e Gine, maayde Adnaan Abuu Waliid Al-Sahrawi, coftal ɓalli. O neldii ji’anɗe mon ko faati e kabaruuji yontere hittuɗi e mon.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Ina woodi e nder aduna hee ɗo njurum woodi. Yeru, e lewru saawiyee 2015 ɓennundu nduu, haala gorko gooto jahroowo e duuɓi 56, mo nganndu-ɗaa ñalawma fof ina fiya 33 kiloomeeteer e koyɗe (jahol e kootol) ngam yahde nokku ɗo gollotoo ɗoo. Omo waɗa yolnde ndee laabi joy yontere kala, woni 165 kiloomeeteer, woni ko ɓuri yolnde hakkunde Eeleega e Butelmiit !
Ndeen kabaaru oo siyii e internet, sanɗa gooto jahroowo e duuɓi 19 woni e renndinande mo ballal. E ñalawma gooto o heɓi 35 000 dolaar (ko ɓuri miliyoŋaaji 10 ugiyya men oo), kadi woodi dokkuɗo mo oto.
E nder jonte tati o heɓi 330 000 dolaar (100 miliyoŋ ugiyya), o rokkaa kadi oto keso pul. Nde o fayi e heɓde ɗum, omo wondi e sanɗa denndinantunooɗo mo ballal oo, o sikkatnoo ko oto oo tan o dañi. Kono ko jaɓɓungal o waɗanaa, o heɓi oto e kaalis haa heewi. Ɗumɗoo dey waɗi ko to leydi Amerik, to wuro ina wiyee Detroit.
So diine men tedduɗo oo wasiyiima njurum feewde e tagoore, yurmotooɓe keewaani e renndo men. Wonaa ƴettooɓe jawdi ndi yimɓe fof ndenndunoo ina mbonna, juulɓe ina maaya heege, wonaa hay e mbeddaaji men ɗo jom otooji en mbirtoo yahrooɓe koyɗe, njolnataa ɗum en, kono kadi punndina ɗum en… Ina haannoo, so “tuubakooɓe” ɓurii en ganndal e jawdi, ɓuren ɓe ɓerɗe. Kono, so tawii ko Alla haaldetee, renndooji men ko e ballondiral mahii, sibu hay gooto waalataa boowal, tee galle ngar-ɗaa kala a bismete, ñaamaa, njaraa… Ɗuum alaa toon ! Ndeke enen ko heen tan ngon-ɗen, hoto njawen ! BAB/Fooyre


text:
Tumbuktu: Peewje Abdel Kader Haydara Ngam Faddaade Jihaadiyankooɓe hoto Mboomde Gannde Afrik Ɓooyma.
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
He nder ɓaleeri Afrik ko he bannge rewo e hakkundeere leydi Mali ɓeen waɗboniiɓe ɓurnoo hawnude.
Balɗe seeɗe caggal nde ɓe koni Tumbuktu, Abdel Kader Haydara, baɗɗo nguurndam mum kala he roɓindaade, renndin’de e reende ballifanɗe Tumbuktu he nder defterdu mum (Defterdu Mamma Haydara) ndu o ronti ummoraade he jibnaaɓe makko, fuɗɗii ɗaɗɗude peewje e holno o daɗndirta ndii ndonateeri pinal e gannde. O noddi gollodiiɓe makko he nder ñiiɓirde fedde defterɗiyankeeɓe Tumbuktu, nde o tafnoo kanko e hoore makko duuɓi sappo e joy ɓennuɗi (ko saalii), o wiyiɓe: “Miɗo sikki potɗen ko egginde defte ɗee kala itten ɗum en he kuɓeeje mawɗe ɗee coornoyen ɗum en he nder galleeji wuro he. Sabu so en mbaɗaani noon ɓe nduppatɗe kannje fof walla ɓe ngujja ɗe.” Nde ɓe nanondiri he ndeen feewre ɓe ndenndini banndiraaɓe maɓɓe e gollantunooɓe ɓee; ɓe coodi bakane lekɗe e jamɗe. So yahii haa jamma ɓe mbaala leemde defte ɗee he bakane, ɓe ndimnda ɗum en he bamɗi (mbaamɗi/ndakiwe), ɓe naatna ɗum he nder galleeji ɗii he nder niɓɓere jamma he, goɗɗe heen ɓe njolni ɗum en he laaɗe ɓe payri Bamako laamorgo Mali.
He Siilo (Janvier )2013, nde Soldateeɓe Farayse ndiddata waɗboniyankeeɓe ɓee njaltini ɗum en Tumbuktu, taw ɓeen nduppi ko ene aɓɓoo he 4000 ballifanɗe, kono sinno wonaano feewre Abdel Kader Haydara denndaangal defte e wallifooji Tumbuktu kooñatnoo ko he oorngal Jihaadiyankeeɓe, ndoondi mum weɗoo he nder seenooje Sahel.
Hol Sabaabu Tumbuktu?
Hay ko ɓooyaani tuubakooɓe Orop, ardunooɓe momtude pine, gannde e neɗɗaagal Afriknaaɓe ngam haa tabitina njiimaandi mum en he ɓiyɓe jookdu ndu , ene kujjinortonoo wonnde ko garaangal mum en itti Afrik he niɓɓere huurnoonde ɗum gila dawaa dawi. Afrik, ɓe mbiyi, meeɗani ƴellitde hay pinal gootal walla njuɓɓudi renndoyankoori ndi ene hollira neɗɗo ɓaleejo ene waawnoo yuɓɓin’de renndo e laamaade hoore mum. He mbeñdi leyɗeele joom en pine ƴellitiiɗe ɗee, Afriknaaɓe kanum en mbaawaa miijanaade koye mum, daliilu mum ko Afriknaaɓe meeɗaani anndude binndol; ɓe ngalaa coñce; ɓe mbinndaani hayhuunde he daartol nguurndam maɓɓe saka noon ƴellitde ganndal naftowal aadee. Mbele ko noon majjere maɓɓe he Afrik fotnoo walla ko kennje fowru tan wonno mbele haa njur daña no yaniri he wasorde? Ko waawi heen won’de kala, wiɗtooji e jaatiiji daartolyankeeji pennii ndeen yiyannde. Ɗalboom, wiɗtooji ene kollira nii wonnde ene gasa tawa binndol fentaa ko he jookdu Afrik, tawa kadi ko yimɓe ɓaleeɓe puɗɗi ɗum. Defterɗi Tumbuktu, ene njeyaa hannde e batteeji pinal e ganndal he nder Afrik kollirooji won nde Afrik daɗnoo yoga e leyɗeele Orop pinal e ganndal he won jamanuuji.
Tumbuktu Wuro Ganni e Gannde
Tumbuktu ( ene winndire Timbuktu walla nii Tumbutu) ko wuro he nder leydi Mali. Hakkunde maggo e Maayo Nijeer (Fleuve Niger) ko Km 20. Tumbuktu ko wuro ganni. He teemedannde 12 ɓre taw ngo wontii saare teerirde julankooɓe, ɗo kaŋŋe, lamɗam, ñiiñe ñiibi e nguuraaji njeeyete no. Tumbuktu seediima laamuuji mawɗi keewɗi ƴellitinooɗi he nder ɓaleeri Afrik (Bilaad As-Suudaan) kadi ngo jeyaama he nder yoga he ɗiin laamuuji. He teemedannde 14ɓre taw ngo jeytaama he Laamu Mali (l’Empire du Mali), duuɓi seeɗe he garwanɗe teemedannde 15ɓre ngo woniino he les njiimaandi Tuwaareg en kono ɓooytaani, he 1468 ngo arti he juuɗe laamɓe Songgaay. Caggal ɗuum he 1591 Laamu Marok yani he laamu Sonngaay, ngam yiɗnoode fawde junngo mum he oogirɗe kaŋŋe ɗe Mali anndiranoo ɗe, ɓe koni Gaawoo e Tumuktu; ɓe eggini laamorgo ngoo ummoraade Gaawo ɓe paytiri ɗum Tumbuktu. Kono hayso laamu Marok helii doole Sonngaay ne, ɓe ndañaani heen kamɓe ne ko wonnoo sago maɓɓe koo. Soofaaɓe (soldateeɓe) maɓɓe fof ko toon keddi ko kamɓe ngonti anndiranooɓe “ARMA” en he oon ɗoon diiwan. He 1833 taw Gaawoo he Tumbuktu fof naattii he laamu Fulɓe Maasina (l’Empire Peul du Macina).
Defterɗi Tumbuktu ko Ngalu Ceedotoongu Pinal Afrik
Hayso Tumbuktu ko wuro julankooɓe fuɗɗorinoo ne, ngo ɓuri lollirde ko won’de wuro jaŋde e wallifooji ganndal. Ahmad Baaba, gooto e annduɓe Tumbuktu kadi lolluɗo sabu ganndal mum e heewde ballifanɗe ene wiya: “He nder Gaawoo e Tumbuktu ko njeeygu defte ɓurno hay njeeygu kaŋŋe heewde tonaari (benefiis). He nder Tumbuktu, kadi o wiy, ko kanko defterdu mum ɓurnoo famɗude defte, te kanko omo joginoo ko ɓuri ujunere e teemedde nay (1400 ) deftere he nder defterdu makko.
National Geographic ene eyɓina wonnde ko ene wona 700,000 ballifanɗe junngo (manuscrits) ene tawee he nder wuro Tumbuktu. Hannde ene tawee he nder wuro Tumbuktu ko ene wona 60 defterdu, ɗi joom mum en donti he jibnaaɓe mum en. Ene jeyaa e ɗiin defterɗi inniraandu Ahmad Baaba ndu ene tawee e mum ko ene wona 30, 000 ballifanɗe. Yimɓe ene njokki arde he ɗiin defterɗi ñalnde kala ngam wiɗtude e etaade eggude ɗeen gannde moofta ɗum en he mooftirɗe (digitalization/ numérisation) ɗe karallaagal kesal newni hannde. Hayso tawii ene tuuma wonnde won mooftuɓe haajoni defte e ballifanɗe ɓooyɗe he nder diiwan he ene calii yaltin’de sabu hulde ko heɓnooɓe e tuma nde Farayse honi leydi ndi. Hee ngaan saanga kooniŋkooɓe Farayse duppii ko heewi e defte e ballifanɗe ɗe njiitunoo toon. Ko wanoo ɗuum kadi ene anndaa wonnde ballifanɗe keewɗe, hono no ballifanɗe diiwaanuuji Afrik keddiiɗi ɗii ni, tilfiima tawa saabi ɗum ko geɗe keewɗe ceertuɗe, ko wayno hareeji hakkunde konuuji keewɗi, konɗi nokku o he nder daartol, kadi e keneeli (nguleeki e jaangol), mooƴu ekn… Caggal nde Farayse laamii Mali ko juuti, heewɓe rontunooɓe ɗeen defte e ɗeen ballifanɗe taw nattii waawde janngude ɗum en nde tawnoo ko e ɗemngal Arab ɗe mbinndanoo, joom mum en duppi ɗeen defte walla ngasi ubbi ɗeen ballifanɗe nayeeje. Ɗuum wonii baasal mawngal wonan’de Afrik e neɗɗankaagal he kuuɓal nde tawnoo ɗeen defte njahdii sirluuji daartol Afrik keewɗi ɗi ngontaa yiyte.
Hol ko Janngetenoo e hol ko winndetenoo he nder Tumbuktu
Pinal jaalinoongal he Tumbuktu ko pinal Islaam kadi kala ko janngetenoo he nder duɗe Islaam he aduna hee, ko wayno Azhar, Qayruwaan walla Zaytuun, ene janngetenoo ɗoon. Annduɓe Tumbuktu ene limetenoo e annduɓe winndere Islaam. Ɓe ngonaano janngooɓe jannginooɓe ngannde Islaam tan kono kadi ko ɓe walliftonooɓe ɓeydantnooɓe yaajnude ganndal e pinal Islaam. Ɓe mballifiima he ɗeeɗo gannde kala:
- Ganndal Qur’aan (Uluum al- Qur’aan)
- Hadiis
- Tafsiir
- Siira (Daartol Nguurndam Nelaaɗo Allah)
- Gannde he ko yowitii he laabi Suufiyankeeji
- Ɗemngal Arab
- Jime
- Celluka e Mbinndiin Arab (Nahwu e Sarf)
- Daartol Islaam (Taarikh)
- Daartol Afrik e laamuuji Bilaad as-Suudaan
- Gannde Hiisiwe (Mathématiques)
- Mbewu (Astronomie)
- Safaara (medcine).
Yeru so en ƴettii defterdu Mamma Haydara, woni ndu kaal ɗen joom mum , Abdel Kader Haydara, dow too ndu, ene tawee heen deftere Quraana winndaande gila he teemedannde 12ɓre, taw winnda ko he laral (parchemin) nguru liingu; ene winndiraa ngummbudi bulaari jalbundi ene ñakkaa (wisaa) conndi kaŋŋe. Kono kadi ene tawee he nder defterdu hee gannde goɗɗe ko wonaa Islaam ko wayno jime, mbewu, dabare e safaara. Yeru, deftere ene heen ko nde ɗereeji 254, nde winndaa ko ɗoon he Tumbuktu he 1684 tawa nde haalata koko yowitii he ganndal oppeer (Chirurgie).
He 1988 UNESCO ɓeydii Tumbuktu he doggol ko ɓe mbiyata “Ndonateeri Aduna” (patrimoine mondial) ko, kadi he 2012 sabu hareeji e golwole baɗooje he diwaan o ɗe ɓe ɓeydi ngo kadi he doggol “Ndonateeri Aduna hulanaandi boomaare”.


text:
.
Maynde wootere huuɓtudinnde ka keewka yimɓe e muumunteeji.
hay ndiga ardaani heddaade saka duumaade.
Lajal ngal woorataa, majjuɗo ngal woodaani woodataa, kono yimkoñ aduna ina piddi ina parwi, ngam ɗii cokli e dañde,
baasal Moƴƴaani ko goonga,
Kono reento woto dañal hoomte ɗo heƴnude woodaani.
Hormo hoddiiɓe mballaaɓe tawa a aamaani, muñaa ñiŋoore maɓɓe Tawa a heppaani.
Ngam nguurndam aduna maayde nana waɗa heen gorle: so-a yontaaka hannde tan njonteɗaa jahngo, nde arana-maa curoowo woodaani.
Tawi aɗa wuurno halfude e halɓude, duko e jennooje ɗe ngasataa.
iirtaa mbelemma nguurndam ndeer galle nguddinaa.
yahru seese, wallitoro peeje, celaa e tooke, mbele loraa beldal e giɗli ndeer galle mon.
suka fuuntu tuurnu.
Mawɗo waajo ɗum ɗo teeli tawa aɗa teeyi, mbele ndañaako ñeeñi.
Kono tiiɗno ndaar’tindo no feewi, ngam heewi hannde ɗo mbaɗanɗaa Neɗɗo moƴƴi laabi 100, njuuma laawol gootol mbaɗa ɗum ko mettii, ngeel gootel wirna ɗiin moƴƴi 100, o duka o ƴattoo-maa, o arta o taƴoo-ma.
Mbanndam giɗam sehil’am ɓii baaba’am heewi ɗo dewel wolla cukalel heli fusi galleeji, tawa alaa ko saabi ɗum so wonaa sira fittaani hannde, tawi noon alaa fof ko waawi duumaaje e waktu mum.
ardin miijo e peeje, ndusiraa fijo e jaleeɗe, ngonaa paalel njuumri ndeer galle, ngonaa Salndu tammbiindu galle, ngonaa meslal cañoowal hakkunde hoɗdiiɓe.
Ustaa ufnaali e jammbitaali, wakkiloo e GENO ngolla tawa, a yuwtaaki.
sel haa laaɓa e mantaali, jeyi manoore ko GENO ngam ko jom malu laamaade haa bada..
Giɗo am mi neldiima ngel ɓatakel mi soomdii heen toraali: miɗo toroo GENO yoo rokku en finde e tinde muñde e muña’neede, nguuren ndaɗen gacce e baasal haa ronooɓe ndona rontooɓe ɓeen ndona ɗum duumoo haa cay…
ibarahima Ahmadu Soh. Dental Ɓulno ganndal 22 Korse hitaande 2021.


text:
Ina jeyaa e ko ɓuri himmude e geɗe ɗe Ghaswaani waɗi caggal nde heɓi laamu « helde gerñe » Abdul Ajiiju, tawde wonii o fusii ko lollirnoo BASEP (senngo larme ngo o tafnoo ngam reende mo e daranaade bonanndeeji makko kono kadi o sarii o saaki tuddunde dipiteeji, arme mum goɗɗo mo « sinndaaki fetel ». Hay so tawii won kesamhesaagu o naatni e sifaa no o gollortoo (haaldude e luulndiiɓe..) e jokkude e hunanaade ɓesngu moƴƴere, ɗum ittataa haa jooni alaa ko waylii e dawrugol ngol Asiis siynunoo e leydi hee. Ɗum ɗoon ina feeñira e yimɓe ɓe o suɓotoo e ceŋɗe kimmuɗe e nder njuɓɓudi laamu hee, ko yimɓe Asiis, sabu so neɗɗo Asiis ne ittaama ko neɗɗo mum goɗɗo lomtintee, taƴondiral yiyaaka tawo e dawrugol leñamleñaagu e paltoor doolnuɗi haa jooni e leydi hee, tooñaaɓe e ɗawaaɓe cuwaa yiyde ko hebori ittude ɗum en e ngonka mum en; hay so tawii ina wiyee won ɓe dawrugol bonngol tuugiingol e tooñannge riiwno e leydi hee, sariya nuunɗi ɗum en etee ina kebori artude ko wayi no Buuammaatu en, limam shaafi en, eɗen njaakorii ne kay naalaŋkooɓe (Ewlad Blad en) ina poti yettaade ɗumen, kono ɗum fof ko huunde huyfiɗnde fawaade he caɗeele guuraaɗe he leydi hee : caɗeele nguura, safaara, jaŋde, ngeñamlesaagu sukaaɓe ekn….
Ko ɓuri hannde woƴde ko dawrugol paltoor laawɗinangol he leydi hee : joñgol leƴƴi ɓaleeji ɗii hay wonɓe heen safalɓe e nder njuɓɓudi laamu hee, teeŋti noon e nder konu hee, e won ɗeen ceŋɗe e nder faggudu, ko ɗum ngoya, kono ko huunde faaynunde sabu eɗen ngoƴaa hol to joofnoyta leydi ndi… So tawii ko Asiis saabinoo ndee bonannde fof, hol to Ghaswaani heednoo ?
So tawii ko goonga, ɓesngu nguu ina lutti ɗaminaade maa won ko waylii e ngonka men e gargol Ghaswaani, mbeɗe sikki tan eɗen poti waasde yaajnude “deedi no feewi” sabu jahɗo oo e lomtiiɗo oo ko yaahdiiɓe e yoga ko waɗi ɗoo e bonannde, hay so tawii noon Alla kam ina waawi taftaade aadee e ko moƴii; ko njenana-ɗen kam, mo yiɗi heɓɓitaade Moritani e ko faayanaa koo, ko maa jaɓa haaldeede e diisnondireede, sabu hakkille gooto waawaa ɗowde leydi. “Kono ko woni e lahal fof maa juuɗe njiytu”.
Gelaajo


text:
Tumbaljo wakiili’en majaliisaabe, Femi Gbajabiamila enanta luttube ardiibe majaliisaaru ndun taskani waduki giidal beenanta Ardiido Lesdi Naajeeriya Muhammadu Buhari dow ko laarani tikkere golle be kawtal mallum’en ASUU.
Gbajabiamila wi toni haa Ardiido on warti iga giidal 77th dum (UNGA) haa galluure New York, Lesdi America majaliisaaru ndun yaaran mo kabbidal mabbe ngam tikkere nden timma.
Gbajabiamila suuditani kubaru’en haalakan bawti be timmini giidal bee ASUU ko hewtani saa’a 4 dum, Prof. Emmanuel Osodeke enanta golloobe hukuuma hakkilanta shaanu janngirde Ardani haa majaliisaaru wakiili’en ben.
Tumbaljo on besdi ka bee wiiki giidal mabbe ngal wadaama bee narral ‘e nasaraaku hakkunde mabbe sanne.
Kadima O wi ardungal mabbe surgan waduki giidal bee, Accountant General of the Federation, the Auditor General of the Federation, the Director General of the National Information Technology Development Agency, NITDA hawtaade bee hooreejo mo hakkilanta shaanu njobdi cede golloobe, nyennde Alamiisa ngam be hebta no haalakan jogitirte.
.kadima O wi be lartan dow ko laarani haala (UTAS) enanta (IPPIS) dooko Ardiido Buhari wada juude dow maaji.
SADIQ ALFA.


text:
Hol ko woni pesal e hol nafoore mum ?
Ɓalnɗu neɗɗo kala ina waɗi kaɓtorɗe jogiiɗe sifaa soofaaji (arme) dariiɗe e haɓanaade ɓalnɗu neɗɗo e kala gaño jilliiɗo ndu. Gaño oo ina wona mboros (bakeri walla wiris). Kono noon, ɗeen kabtorɗe mbaawataa mahaade tawa ɓalnɗu nduu hollaaka oon gaño. Pesal, faandoraa ko mbele ɓalnɗu nduu ina anndinee goodgol mboros mo suwaa awo arde e mayru mbele endu heblee so rafi oo aroyii yeeso.
Peewnugol pesal, ko mboros gaddoowo rafi kaɓeteeɗo oo ƴettetee, doole makko ɗee ustee, o naatnee en nder ɓalnɗu neɗɗo oo. E oon sahaa, ɓalnɗu feewna kabtorɗe moofta e nder mum, fada haa nde mboros oo aroyi fof tawa endu heblaa e haɓeede, tawa hay jom ɓalnɗu nduu tinaani nii. Rafi fof noon e pesal mum keeringal, kono ina waɗa sahaaji pese keewɗe ndenndinee he ndiyam ngootam ngam falaaɗe rafiiji keewɗi e feso wooto.
2. Hol ko woni karallaagal ARN massager ?
Nde wonnoo gannde e karallaagal njahata ko ina ɓamtoo, e sahaa mo ngon-ɗen jooni oo, fannu pese kese njibinaama. Ko ngaal karallaagal huutoraa e feewnude pese kese jiitaaɗe e oo sahaa ngam falaade rafi kuuɓtodinɗo aduna oo kala, hono no rafi koronawiris -19 (Covid-19). Rafi mo nganndu-ɗon jibini ɗum ko wiris biyeteeɗo Sars – Cov 2. Ngaal karallaagal kesal, soklaani naatnude mboros oo e nder ɓalnɗu neɗɗo peseteeɗo oo. Ko lefel tokosel biyeteengel “ARN messager” ittetee e kod ndonka makko, waɗee he nder pesal ngal, fesiree neɗɗo oo. E oon sahaa, ɓalndu nduu tiimtoo e ngeel lefel, feewna kaɓtorɗe paddotooɗe rafi oo so yilloyiima neɗɗo oo. E oo sahaa jooni, laboratuwaar Pfizer e laboratuwaar Moderna ngadii yiytude pese ɗiɗi jaltuɗe ngam falaade rafi korona oo. Sikke alaa pese godɗe ko he laawol ngoni, ina gasa ɗe ngona e sifaa pese gaadanteeje ɗee, walla kadi he sifaa pese kuutoriiɗe karallaagal kesal ngal.
3. Hakkunnde karallaagal pese ɓooyɗe ɗee e karallaagal pese kese ɗee, hol heen ko ɓuri yuumtude ?
E oo sahaa, jaayɗe keewɗe e binndanɗe kumpital keewɗe kollitii wonnde aduna oo woni ko e daɗndu ngam peewnugol pese ɓurɗe yuumtude e moƴƴude. Kono ko wiɗtooji yeeso tan mbaawata laɓɓinde juumtogol majje. Kono tan, e sifaa kuuɓtodinɗo, haa teeŋti noon e pese kese ɗee ine coomi jumtugol kaawtinngol. Loskooji kollitii wonnde jumtugol majje ina yetoo haa 90% walla ɓura ɗoon seeɗa. E yeru, juumtugol pesal girip (maɓɓo/wabaa) ko hakkunde 50% e 60% wonande ɓurɗe heen moƴƴude ɗee. Ɗoo e yeeso, maa hoolkisee mbele ko noon wayata e yimɓe fesaaɓe ɓee kala, walla alaa. Kono eɗen mbaawi wiyde, e sifaa kuuɓtodinɗo, wonde ɗee pese koronaawiris ine nanndi e juumtuɗe no feewi.
4. Mbele aɗe ndeena (kisna) goonga goonga?
E ko anndaa jooni, pese ɗee, haa arti noon e pese kese ɗee (ARN messager), ina kaɗa neɗɗo areede fannu rafi koronaawiris burɗo muusde oo. Jarribooji pese kese ɗee baɗaadi he yimɓe kollitii ustagol moƴƴol e muusgol rafi oo he men. Kono haa jooni maa hoolkiso jokku ngam ƴeewde so tawii ko noon kadi siforii wonande yimɓe ɓurɓe farwude ɓee, e ɓeen kadi ɓurɓe leefde ɓee haa teeŋti noon e nayeeɓe. Hay sinno ina tijjaa e pese ɗee waawde falaade rafi koronawiris oo, haa hannde laaɓaani tawo so tawii maa ɗe mbaaw haɗde pesiiɗo oo raaɓde ɓeen ɓe pesaaki tawo e tuma nde mboros oo yillii fesiiɓe ɓee hay sinno noon ɓe ndafaaka. Wadde noon, ina gasa tawa pese ɗee tan ɓole njonoytaa e waawde riiwtude rafi oo e nder renndo ngoo so wonii kay yimɓe ɓee kala pesaaki.
5. Mbele pese ɗee ina mbaɗi rewam?
Pesal kala ina gasa jibina rewam e oon pesiiɗo ngal. Kono ɗuum wonaa ko hesɗi sabu kala lekki ina waɗi yimɓe ɓe ɓalli mum en njaɓaani. Yanti heen kadi, rewameeje ɗee ine peeña e neɗɗo oo e nder dumunna daɓɓo caggal feso ngoo. Maale ɗeen rewameeje ina wona paawngal, walla muuso kette ɓalndu, walla jiilol, walla goɗɗum. Ɗeen maale ina kollita wonde kaɓtorɗe ɓalndu pesiiɗo oo iccitiima no moƴƴi. Kadi loske ɗee ina kolliri wonde jonte keewɗe caggal feso ngoo, kaɓtorɗe ɓalndu ɗee ine lutta wonde he ɓalndu hee e faddanaade ndu ñawu nguu. Kono kadi e ko ɓuri teeŋtude, maale goɗɗe teeŋtuɗe njiyaaka.
Ina waɗi kadi rewameeje goɗɗe baawde feeñde he daawal kakindiingal walla juutngal caggal nde neɗɗo oo fesii. E oo sahaa, hay gooto waawaa anndude ɗeen rewameeje tawde kay wonii ko pese kese. Kono tan, faayre alaa heen, sabu pese ɗee, hono no leɗɗe cafrorteeɗe ɗee kala, ko e hono ɗii laabi ɓeto ndewi nde peewnaa. Kono ɓuri himmude heen fof ko deengol maale rewameeje goɗɗe jogorɗe jibineede caggal feso ngoo, ko rewindaade pese ɗee ngam hoolkisaade so alaa ɗo rewameeje peeñata hee, ɗoon he daawal kakindiingal maa juutngal. Ko woni goonnga, pese ɗee ko kese, alaa e sago yimɓe ngartira hakkilaaji mum en, paama kadi wonde denndaangal wiɗtooji maa mbaɗe ngam rewindaade yimɓe fesaaɓe ɓee.
Doktoor Alhuseyn Sal


text:
Ngomnaajo Jihawol Nasaraawa taskani walluki taskani talaka’en hedi shaanu njamu.
Ngomnaajo Jihawol Nasaraawa, Abdullahi Sule omti taskaram hokkuki Lekki mere haa Galluure Kuru enanta Nasaraawa nofoti haa jihakan. Taskaramka taskanaama on hakkunde soobiraabe ‘e baawal baawo ngomnaajo Abdullahi Sule haa hodorde Lamdo!-->!-->!-->…
Tokkere Boll Boston Celtics hebi nasaraaku.
Tokkere Boll nga Boston Celtics fabbitini fijirde mabbe nde nasaraaaku bee pijirle ko hewtani 5- 134-121 bee nasaraaku dum be hebi haa Miami. Jayson Tatum kanbe bo be hebi nasaraaku bee tibbe 49 points dow Jaylen Brown!-->!-->!-->…
Lesdi Namibia subi Debbo laato Ardiido mabbe.
Jam’iya laamanta Lesdi Namibia subi Nandi-Ndaitwah laato Ballo Ardiido Lesdi ndin, nasaraaku man hokki mo bosesel Ardanki Jam’iyawa ngan haa cubi gadeteedi nder hitaande 2024. Mardo Duubi 70- laatudo Prime Ministaajo Saara!-->!-->!-->…
Faada Laamu yerdi hokki shaanu kiita Ceede ko hewtani N630 milionji.
Faadas laamu ardungal Lesdi Naajeeriya wadi juude yerdi bee hokkuki hukuuma hakkilanta shaanu Kiita ceede ko hewtanta milionji N630 nayraaje ngam dogginki kuude hukuumawa ngan. Ministaajo mo hakkilanta shaanu hukuumawa ngan, Abubakar!-->!-->!-->…
SAN: Ngomnaajo Jihawol Kwara Wadani hunnaabe hesbe barka
Ngomnaajo Jihawol Kwara, AbdulRahman AbdulRazaq wadani tabitinaabe manngu shaanu diidaadi (SAN) haa Jiha maako barka. Ngomnaajo on suuditi haalakan wakkati O winndana seketeriijo maako mo shaanu kubaruuji, Rafiu Ajakaye haa!-->!-->!-->…
Delta: taskani fijoobe ko hewtani 14,000 yahoobe jihakan.
Fijoobe pijirle feerefeer ko hewtanta 14, 000 tammi moobuki haa Jihawol Delta musamman ngan fijuki fijirde hitaande jee 2022 ko taskani fuddeeki Lewru November 28th yaaki 10th Lewru December, 2022. Fijoobe ben!-->!-->!-->…
Lesdi dimbi haa galluure Yaounde laamorde Lesdi Cameroon wadi sanadu halkuki himbe ko hewtani 14.
Lesdi dimbi ha galluure Yaounde laamorde Lesdi Camaroon wadi sanadu halkuki himbe ko hewtani 14. Meemaabe mmobi ko’e mabbe haa dow hooseere wakkati fe’aano ngon do wade. Be darni no Lincito nyende Alat amma be fudditi ngam hebtuki!-->!-->!-->!-->!-->…
Kaduna-Abuja: laanawal Lesdi Fuuditan kuude tioppungle do.
Ministaajo mo hakkilanta shaanu jahaale, Mr Mua’zu Sambo jabrude rento kanndude hoosaama haa laawol laanawal Lesdi ngal yaata Abuja –Kaduna. Ministaajo on suuditi haalakan wakkati O wurtino foonde tabitin ki laanawal ngal heban!-->!-->!-->…
Jabrude kanndude hoosaama dow irtoobe barkaaji Lesdi ha Lesdi Naajeeriya.
Ministaajo mo hakkilanta shaanu barkaaji Lesdi ‘e jahargal yeeso haa Lesdi Naajeeriya, Mr Olamilekan Adegbite wi nyukkirde haa irtoobe barkaaji Lesdi Wala dungayeere. Adegbite, on suuditika haa yeeso kubaru’en haa Abuja Laamorde Lesdi!-->!-->!-->…
Ngomnati jiha Kaduna taskani feesinki nyaamannde
Ngomnati Jihawol Kaduna taskani sembidinki shaanu ndemri haa giifakan bee (NEPAD) ngam usta talakaaku enanta haytinki nyaamannde nder Lesdi Naajeeriya. Haalakan wurti on haa hunnduko Directaajo mo hakkilanta shaanu sukaabe haa Les!-->!-->!-->…


text:
En keɓii ko laaɓti ummoraade he ɓiy Mammadu Abuu Gay cawndiiɗo ina wiyee Aamadu Hammadi Gay, nokkuɗo e baaba mum Hammadi Abuu Gay (mawni mum Mamma). Mammadu Abuu Gay lollirɗo Mamma Gay yiyi aduna ko e hitaande 1950. Oon sahaa hawri ko e pusam, ilam ena fusi leegal Tantaaji Kayhayɗi ngal, yimɓe ena eggi, ena koɗoyi leegal Gataaga. Ko ɗaam ilam wiyaa “Amo 50”. Baaba makko wiyetee ko Abuu Aliw Abdullaay Sawa Galo. Yumma makko nootortoo ko he innde Halfi Aamadu Hammadi Maalik Sawa Galo kono ɓuri anndireede ko Halfi Diiye Gay. Jinnaaɓe makko ɗiɗo fof ndawi ko Duungel, too he Laaw Sammba.
Yumma makko noon saŋkiima law. Ko gorgol makko (jom-suudu baaba makko), ina wiyee Kummba Njaay waɗti mo e enndu. Yoga e yimɓe, so wonaa ɓurɓe ɓadtaade galle oo, nganndaa oon sirlu sabu ngol cañgol meeɗaani feeñde e nguurndam Mamma Gay. Maa o yahi haa o mawni nde o anndi Kummba Njaay jibinaani mo e reedu mum.
Caggal nde jokkondir-ɗen e gooto e musiɗɓe Mamma Gay, biyeteeɗo Jibi Muusaa Joob, en keɓii ko weɗɗaa e nguurndam oo gorko. Ko Jibi e Mamma ngondi ɓurii duuɓi capanɗe-joy. Usmaan Hammadi Joob jeyaa ko eɓe njokkondir-ɗen kadi haa keɓ-ɗen geɗe keewɗe he nguurndam oo gorko.
Ñootoowo masiŋ haa piyoowo moolo…
Mamma, no kala cukalel jibinangel e Fuuta fof, jannginaama Quraana e juuɗe kaaw mum, jiiduɗo e yumma makko yumma e baaba ena wiyee Abdullaay Aamadu Gay, baaba mum Ceerno Mohammadu Lamiin Gay, almaami raatib Tantaaji. O waɗii kadi kala ko o tawnoo, remde e awde. Omo laaɓanoo gawrigal mbaala sanne. O janngii ñootol masiŋ. Kono o dañaani jokkude ngaal meccal sabu rafi. O safiriima baŋ-yoo-baŋ kono o dañaani heen yiɗde makko. O fiɓi e hoore makko wonde ngalɗoo gollal, ngal o janngi haa o ɗiggini, o duwanaa, ma a taw ngal malaani mo, o woppi. Nii woni Mamma Gay waɗti fiyde moolo, o reftini heen hoɗdu kono o ɓooyaani heen. O naati e diɗɗal Tantaaji e lewru Morso 1974 kono o ɓurata ñiiɓde he maggal ko e maayirɗe hitaande 1975, kaŋko e Usmaan Hammadi Joob.
Hoodere makko waɗaa ko e gitaar…
Nde o woppi hoɗdu, o fayti ko e gitaar. Addani mo yiɗde gitaar ko Abdul Asiis Bookar Bah. Hawri e ɗeen kitaale 1972 fayde 1974, ko naange-e-hoore Abdul Asiis, diɗɗe naalaŋkooɓe ena cosaa e nder Kahayɗi. Leñol fof ena jogii diɗɗal mum keeringal. Abdul Asiis meeɗiino bismaade naalaŋke Malinaajo, baawɗo gitaar, belɗo daande, ena wiyee Kaliilu Jabaate e lewru jolal 1973. E oon sahaa, Hammadi Gafuree ko e naalaŋkooɓe fuɗɗiiɓe ƴuuñde jeyanoo, noddi Mamma Gay mbele ena tawtoree hiirde Kaliilu Jabaate, galle Abdul Asiis. Mamma Gay ari, gitaar naalaŋke oo weli mo. Mamma Gay dartinaani, wullitoyii to Gammbi Loh, yiɗde dañde Gitaar. Oon itti gitaar mum rokki mo. O rewi, o woppaani haa o ɗiggini tufɗe keewɗe. Nde wonnoo ko toon Geno waɗi hoodere ndee, o tampanii ɗum no feewi. Jamma, o hiirata ko daande maayo hoɗde haa jennga nde o fuɗɗa artude. Gammbi Loh naatni mo he diɗɗal tinndinooje Galle Sukaaɓe Kayhayɗi.
“Ko miin Usmaan Hammadi Joob naatni Mamma Gay e naalaŋkaagal…”
Mamma Gay ina welnoo gitaar kono alaano jimoowo mo o yahdi. Nde Usmaan Hammadi ari yo ɓe ngondu, o gantini, ngati o sarɗini ko jinnaaɗo gorko o jaɓa, tee kanko o waawaa haalande ɗum. Usmaan Hammadi haalanoyi baaba Abuu Gay, baɗtuɗo fof he juuɗe Hammadi Abuu Gay, afo mum. Kono Hammadi Abuu jaɓaani o naata he naalankaagal. Wattan fof ko jinnaaɗo gorko o saabii haa mawniraaɗo o jaɓti.
Naange Dimmbee haa Wanndaama e Daande Leñol…
Nde Mamma Gay e Naange Dimmbee puɗɗodii e hitaande 1977, ɓe njillodiima leyɗe e gure keewɗe nder Muritani e boowal mum. Ɓe njilliima Nuwaasot e Nuwaadibu e Suwoyraat. He hitaande 1979, ɓe mbaɗdi lappol haa Afrik Hakkundeejo (Santaraal), ɓe ndewi Bamako e Kodduwaar haa ɓe njettii Sayiir (RDC) e Barasawil e Poyte Nuwaar. Ɓe ndewri toon ɓe tiindii leydi Farayse. E oon sahaa, adiiɓe Farayse e naalaŋkooɓe men ko Sammba Diiye Sal e Sukka Hoore Soh. Muusaa Sala Gaajo tawi ɓe toon. Ɓe ngonii Farayse lebbi jeegom.
Ko e hitaande 1981 Usmaan Hammadi e Mamma Gay mbaɗi lappol daande-maayo haa Waali-Jantaŋ. E ndeen hitaande wootere, ɓe naatnaa he Diɗɗal Naalaŋkaagal Ngenndi (Orchestre National), ɓe mbaɗti yoɓeede.
E hitande 1983, Mamma Gay e Usmaan Hammadi e Maamuudu Dembel Gise njahi koolol Ndakaaru, ɓe ndewi Luga. Alhajji Njaay noddi ɓe, ɓe piili leppi maɓɓe ɗiɗi gadani, kamɓe ɓee tato. Ɓe etii tafde diɗɗal naalaŋkooɓe kuuɓtidinngal Muritani e Senegaal, ngal ɓe nginniri Wanndaama he wondude e Baaba Maal, e Maysuur Sek e Mbasu Ñaŋ. Ɗum laataaki no yiɗiranoo nih.
Ko caggal mum ɓe cosi Naange Dimmbee e lewru Morso 1984 e tawtoreede Jibi Muusaa Joob. Giɗli maɓɓe ena ngoɗɗoyi. Ɓe ngondii duuɓi e suudu wuuturu. Ɓe njahdii e nokkuuji keewɗi. ina e musiɗɓe makko Sammba Jah e woɗɓe heewɓe. Naange Dimmbee wuurii haa e hitaande 1986. Nder ndee hitaande Mamma Gay fayi Ndakaaru, o gollidoyii e biyeteeɗo Muusaa Jeŋ mo « studio » Piindi Pinal. Usmaan Hammadi yahi Kodduwaar to Sambayal Gay, ɓe nelani Mamma Gay yo ar Kodduwaar. Sambayal Gay soodani ɓe kaɓirɗe gaaci, soɗi e maɓɓe naalaŋkooɓe woɗɓe. Ɓe njahdi e Sambayal Gay Farayse, ɓe ngoni toon kadi fotde lebbi jeegom. Ko he hitaande 1992 ɓe cosi Ngatamaare. Mamma Gay tawtoyi Daande Leñol mo Baaba Maal he kitaale 1999. Gila ndeen ko maayde seerndi ɓe.
Gorko jaajɗo newiiɗo mo sehilaaɓe e yahdiiɓe …
Gaagaa Jibi Muusaa Joob, mo o wuurdi gila he kitaale 1972, ina he ɓadiiɓe Mamma Gay, Sammba Abuu Jah lollirɗo Sammba Keccel jeyaaɗo Bokke. Caggal ɗuum, gorko biyeteeɗo Njaay Saydu Aamadu lollirɗo Gelongal Fuuta mo Jiinge, ɓe jokkondirii no feewi. Haade kay ko yimiyaŋke jime Pulaar, Mamma Gay adii hoɗande ko Njaay Saydu Aamadu. Ko ɗuum waɗi kala ɗo nan-ɗaa Gelongal Fuuta ena haala, ena hasii tawata ko hoɗdu Mamma Gay sakkii. To bannge rewɓe, Maysoo Joob mo Juuwde-Jaaɓi ko e sehilaaɓe makko haa natti sikke. Finnde mum, Mamma Gay ena inniri mo ɓiyi mum debbo. Baaba Maal, Mansuur Sek, Mbasu Ñaŋ (yo Geno yurmo mo), Abuu Paam, Daande Leñol no woorunoo, ko musiɗɓe Mamma Gay.
Geñgol Mamma Gay…
E yettere Geno, Mamma Gay ko ɓesɗo, rewɓe e worɓe, maashaallah. Mamma Gay naati hoɗannde ko e lewru Jolal 1973. O adii resde ko ɓiyi baaba makko ena wiyee Keccel Gay. Ɓe ndañdi ɓinngel dewel ena wiyee Faamaa Mamma Gay. Ngeel juutaani balɗe. E darorɗe lewru Korse 1977, o hawri e Kajjaa Aliw Gay. Caggal ɗuum, o resi Aminata Rooso Ñaŋ. Ñalnde 26 lewru Korse 1986, o hawri e biyeteeɗo Jaabalaas Ɓaas. Oon ko ɓiyi Baydi Ɓaas jirwinatnooɗo jeewte to Rajo Senegaal. Jaabalaas ko naalaŋke, gamoowo wonnoo e nder Diɗɗal Naange Dimmbee. O sakkitii hawrude caggal ɗuum ko e kundelnaajo mo en keɓaani innde mum ko e biyeteeɗo Rugi Saar ena jeyaa Ɓokki Saaraŋkooɓe. Mamma Gay ɗaccii ɓiyɓe 18 (worɓe 7 e rewɓe 11) e hesniiɓe tato : Kajjaa Gay, Aminata Rooso Ñaŋ e Rugi Saar.
Maayde woyaani, mantaani Mammooy Gay
No Maama Gay waynoo e galle mum en kam e ɓesngu mum, ɓiyiiko Aamadu Hammadi Gay haalii. Geno yettaama he ngal nuunɗal. Maayde woyaani Mamma Gay, maayde kadi mantaani Mamma Gay. Woyi Mamma ko wonnoode salndu galle, jaalal e nder leñol mum. Ko adii fof ko no Mamma woniri e les njiimaandi mawni mum Hammadi Abuu, reftii ɗum. Alaa ko ɓuri ɗum yooɗde e yurminaade. Mamma Gay alaa ko fotndi deede mum Hammadi Abuu. Finnde mum tan ko kaalanɗe cakkitte ɗe o neldunoo ɓesngu galle nguu. O waɗi ɗe ko e waktuuji cakkitti e nguurndam makko. Hay nde baaba maɓɓe saŋkii, o huccit e mawniraaɗo o, e hakkunde jamaanu fof, o wiyi ɗum ko kañum baaba mum maayi wonaa kaŋko. Kaŋko Mamma, haade mawniraaɗo oo ena wuuri, baaba makko maayaani. Kadi ɓesngu galle nguu e ɓesngu makko nguu, fof o fotndi, alaa ceeraagu. So yiɗii wona to bannge baɗal, so yiɗii wona to bannge ñaawoore. E nder galle oo, yimɓe fof noddirta mo ko “Mammooy”, hakke korsa yimɓe ɓe mawnude e makko. No Mamma wayi e nder galle o nii, ko noon kadi o wayi haa e nder wuro ngoo. Mamma faggiima yiɗɓe, hollii sehilaaɓe, fooɗtii enɗam dewol e gorol.
Aamadu Hammadi Gay seedtiima, yettii, duwaniima ɓesngu e sehilaaɓe, jaarii Baaba Maal, Daande Leñol e Alhajji Njaay e joom-suudu mum Mariyam Njaay. Darnde fof ɓe ndariima haa gooski Mamma Gay, heblaa gila Ndakaaru, artiraa haa Kayhayɗi, wirnaa, aduna fof yiyii, tinii ɗum. Yo Geno yoɓ ɓe moƴƴere. Njettoor ɗiɗmo oo fayi ko e Kayhayɗinaaɓe, no ngardi e keewal, nduusi Mamma Gay haa moofti ɗum. Yo Geno suur ɓe no ɓe cuurdi mo nii.
E tonngol Usmaan Hammadi Joob haalii. O wiyi Mamma Gay ko neɗɗo aadiyaŋke mo hono mum weeɓaani. Kala ko o aadondiraa ko e dow heen o tawetee. Mamma ko ŋelɗo, gannduɗo yimɓe no feewi, teskotooɗo. So o yiyii neɗɗo gootol, o wontaa ɗum faaytu. Mamma ko jaambuur, toñataa hay gooto. Mamma ena nuunɗi e ko resndaa. Neɗɗo ina waawi wiyde yiɗaa Mamma kono jikku mo o jikkii moƴƴaani, wonaa goonga. Mamma kadi waɗiraani naalaŋkaagal julorgal sabu hay gooto yiyaani omo sorsorta e kewuuji, omo ñaagoo. Mamma alaa haala mbonka, anndaa cekniika.
To gasnirde haala, ngoppirten konngol ko ɓiyiiko Aamadu Hammadi Gay:
“E innde jinnaaɗo amen Hammadi Abuu e innde galle oo e kuuɓal, emin nduwanoo ɓesngu baaba Mamma Abuu, gila e sukaaɓe haa e suddiiɓe, ɗo min ngoppaani yiɗɓe e wuurdiiɓe. Amin nduwanoo Usmaan Hammadi Joob, Daande Leñol e Baaba Maal, no nduwanorto-ɗen Alhajji Njaay e Mayram Njaay. Yo Geno yoɓ ɓe moƴƴere e golle maantiniiɗe ɗe ɓe ngollani en, ɗe ɓe ngollani denndaangal Kayhayɗinaaɓe. E wattan, min nduwaniima kayhayɗinaaɓe, min njettii ɗumen e duuso mumen haa njetti-ɗen baaba Mamma Gay qabri mum”.
Mamma Gay wuurii, waɗii fotde mum e leñol, waɗii fotde e renndo mum e ɓesngu mum e sehilaaɓe mum, ɓe renndunoo nguurndam. Yo Geno yurmo mo, yaafoo mo, kaŋko e denndaangal maayɓe juulɓe.
Njaay Saydu Aamadu, lollirɗo Gelongal Fuuta


text:
Jaalal diineyankeewal, Khalifa kuuɓtidinɗo galle Ceerno Hamdu Rabbi Njaac yanii to “Hôpital principal” mo Dakaar. E wiyde Doktoor Buubu Sare, Khalifa oo sankii ko e 00H pawɗo hojomaaji seeɗa ko e nder jamma leylatul qadr. Ceerno Baaba Galle Njaac ari e aduna ko hitaande 1950. O adii naatde Qur’aan ko e juuɗe baaba makko hono Ceerno Hamdu Rabbi Njaac ( yo yurmeende Allah won e makko).
Hono no kala jogorɗo wonoyde salndu diineyankeewu herndu, gila e yonta almamaagal, ine hasii rewa e lappi keewɗi ngam ɗaɓɓoyde gannde alliyankooje ceertuɗe. Ndeke Ceerno Baaba Galle Njaac kañum ne wooraani ngol laawol, sibu nde o ummii e juuɗe baaba makko oon mo o jaggirnoo ko Ceerno makko, o ƴeewra ɗum yiytere ceernaagu haa heewɓe cikki ko o koɗo e nder galle hee, sibu ɗooftaare makko, Ceerno Baaba fayi ko to Dumnga Wuro Alfaa ngam jokkoyde jaŋde mum Qur’aan Kariim. Caggal ɗum o yahi to Hoore Foonde, o janngidii toon e ceerno Saamasa. Nde wonnoo ko o ɗomɗanooɗo ganndal alliyankeewal ko ɗum waɗi nde o ummii e duɗe rewankooje ɗee, Ceerno yaaɓani ko Kayhayɗi to Ceerno Aamadu Neene ngam ɓeydoyde ganndal e defte keewɗe alliyankooje.
E wiyde ceerno Hamdu Gey, almaami jamaa subalo: “Teskaama gila e cagataagal makko timmungal, ceerno Baaba ko ganndo nuunɗuɗo, kaaraaysire e rontude jikkuuji moƴƴi ɗi Baaba makko jikkii e Nelaaɗo Allah (mo jam e kisal ngoni e mum) addanii mo lomtaade jinnaaɗo makko gila law. O wonii e khalifaagal fotde duuɓi 18”.
Teskaama e makko, yeeso laaɓngo, ngo meeɗaa wayloraade hay neɗɗo gooto hay so tawii on mbayrondirii dumunna juutɗo.
O woniino jiɗɗo koɗo, kanko fof e wonde ɓiɗɗo Ceerno Hamdu, ko almudaagal ngal ɓuri teskeede haa yoga heen cikki ko o koɗo e galle baaba makko, sibu yankinaare.
So jaalal diineyankeewal tokkitiima, ine hasii nawora care keewɗe. Ɓuuɓri ɗuhirtenooki waasee. Baasal Ceerno Baaba Galle, heertoraaki tan e jibinannde Madiina Njaacɓe maa Senegaal no diidorinoo. Ko baasal kuuɓtidinngal, denndangal, Fuuta kala e mbaydi kuuɓtidinndi waasii wooturu e calɗi mum diineyankeewu.
Ɗii ɗoo jikkuuji tati ɗi ceerno joginoo addanii mo teskoreede yankinaare:
1- Kala mo Ceerno anndunoo ɓuri mo ganndal, o jaɓiino wonde almuudo mum kadi o jannga e mum ;
2- Kala mo ceerno fotnoo ganndal, o jaggirta ko oon ɓuri mo ;
3- Kala mo o daɗnoo ganndal, o waɗa ko kamɓe poti.
Baasal ceerno Baaba , ko baasal denndangal. Wonaa tan wonnoode Khalifa galle oo, hono lomto baaba makko. Ko sabu makko wonde neɗɗo jamyamo, ñaawoowo nuunɗuɗo, ñippatnooɗo fitinaaji e dogoowo koyɗe jam e beldital kala caɗeele maa luure dookinooɗe.
2 Korse 2019, ko ñalngu teskinngu ngu Ceerno Baaba Galle ruttii e joom mum, tawi o yahri ko duuɓi 69.
Yo Allah yurmo mo yaafoo mo, haarno mo aljanna. Yo toon won fooftorde makko.
Siftinde banndiraaɓe ɓee tan, oo sahaa jooni gooski kii ummiima Dakaar eɓena e laawol feewde Madiina Njaacɓe. So Bajjo oo ñaawii, ko janngo sahnga 11H o wirnetee to Madiina Njaacɓe, ko toon ne kadi o feewnatee.
So salndu diine waasaama, golle moƴƴe ngoppaama, jommbaani maayde mum kewta.
Umar Alhajji Caam (Jaayre Pinal /JP)


text:
“… nde geno yiɗi tagde Aadama (JKM) ndee, o lonngini leydi ndii, O wiyi ɗum “maa mi tag tagoore duumotoonde e dow maa, ina e ndeen tagoore ɗooftotooɓe mi, ina e maɓɓe kadi woofooɓe mi.”
Hono biyateeɗo Kasaayi wiyi e nder deftere mum, nde geno yiɗi tagde Aadama (JKM) ndee, o lonngini leydi ndii, O wiyi ɗum “maa mi tag tagoore duumotoonde e dow maa, ina e ndeen tagoore ɗooftotooɓe mi, ina e maɓɓe kadi woofooɓe mi. Ɗooftotooɓe mi ɓee, maa mi naatnu ɗum en Aljanna, woofooɓe mi ɓee, mi naatna ɗum en jeynge. Caggal ɗuum, geno neli Jibriil (JKM), yo yah nokkana ɗum leydi nokkanɗe jonɗe. Ko ndeen Jibriil jippii e leydi, yiɗi nokkude e mayri, leydi woondini mo, ndi wiyi mo : “mbiɗo woondira teddungal nelɗo ma oo, hoto mem am. So a memii kam, maa Leydi ndii fof huɓɓu jeynge nge ñifataa. O añi memde leydi ndii ngam woondoore ndee, o ruttii to joom makko. Nde o yettii to joom makko, o wiyi ɗum : “ eehey maa joomi am ! Mi yettii ma to leydi too, ndi woondirii ma woondoore saɗtunde. Miin ne, ngam ndeenɗoon woondoore, mi añii memde ndi. Ko ɗuum addani mi ruttaade.” Geno joom baawɗe oo wiyi : “ mi tinii ɗuum.” Caggal ɗuum geno toowɗo oo neli maleyka biyateeɗo Miikaayiil yo yah to Leydi too, nokka heen nokkannde, addana mo. Miikaayiil yahi to Leydi ndii, nde o yettii o woni e nokkude, Leydi ndii woondi hono no ndi woondirannoo Jibriil nih, kanko ne, woondoore ndee ina teddi e makko, o añi memde ndi, o ruttii to geno jom baawɗe oo, o haalani ɗum ko o yiyi, hono ko gadinooɗo mo oo yiynoo koo. Ko ɗuum tagi, hay huunde o memaani e mayri. Geno toowɗo oo neli Israayiil to Leydi. Nde Israayiil jippii ardi ko doole mawɗe ngam geno yoornu ndi, yirbiti ndi haa ndi sarii. Israayiil foocci junngo mum feewde e Leydi, ndi woondi hono no ndi woondirannoo musiɗɓe makko adinooɓe ɓee nii. O wiyi ndi : “ yamiroore geno ndee ɓur-mi hulde e woondoore maa ndee ”. o nokki e mayri banngeeji mayri nay ɗii kala, fuɗnaange, hirnaange, rewo e worgo e denndaangal ƴiiɓirɗe mayri, tule mayri, kaaƴe mayri, dow mayri e les mayri, o addi, o joɗɗini ɗum e yeeso geno ceniiɗo oo. Kono nde Israayiil nokki Leydi ndii, addani geno toowɗo oo, geno naamndii mo, wiyi mo : “ nde leydi woondi ndee, hol ko njaabi-ɗaa ndi ? ” O wiyi : “ mbiy-mi ndi : “ yamiroore maa e kulol wonande maa ɓuri haande ɗo am ɗoo e woondoore mayri ndee”.” Geno toowɗo oo wiyi : “ ndeke ko aan ɓuri haandude wonde Maleyka maayde”. Ko ɗoo Israayiil fuɗɗii toɗɗeede Maleyka maayde. Ko adii ɗuum, Maleyka toppitiiɗo maayde woodaani. So ɗum ɓennii, nde Israayiil nokki leydi ndii yahi, e wiyde winndooɓe, leydi ndii woyi ngam ko ustaa e mayri koo. Geno lonngini ndi, wiyi ndi : “yaama mi artiran maa ko ittu-mi he maa koo.” Ko ɗuum waɗi geno wiyi e nder Ɓuraana mum : “ ko e mayri min tagi on, ko e mayri min nduttata on laawol goɗngol ”. simoore Ɗahaa, kaawise 55. Refti heen ko Geno toowɗo oo, yamiri Israayiil yo joɗɗinoy ɗeen ɗoon nokkanɗe to damal aljannaaji. Israayiil joɗɗini toon, geno toowɗo oo yamiri Maleyka mbelemmaaji yo renndin nokkanɗe ɗee, jiiɓa ɗum en, tawa o jiiɓiri ɗum ko ndiyam keelelam.
So ɗum ɓennii geno yamiri Jibril yo addan ɗum e nokkanɗe hee, nokkannde leydi ndaneeri ndii, ndi nganndu-ɗaa ko kañum woni ɓernde leydi, ko heen o tagi annabaaɓe. E wiyde winndiyanke Kisaayi, caggal ɗumɗoon ko heddii koo fof jiiɓaa waɗaa morlere wootere mawnde. Ndeen ɗum waɗtaama morlere wootere, nde accaa ɗoon ko ina tolnoo e capanɗe nay hitaande, haa ɗum ɓeydii jiiɓondirde ko ina tolnoo e capanɗe nay hitaande goɗɗi haa ɗum wayi no mbaadi ɓakkere loonde nih. Ko caggal ɗumɗoon kadi nde maahaa, nde waɗaa ɓalndu no ayaawo neɗɗo nih, ɗum lelnaa e dow laawol Maleykaaji ina ŋabba heen ina telloo. Ɗum duumiima ɗoon kadi capanɗe nay hitaande e ndiin ɗoon mbaadi.
Ko addani geno tedduɗo oo wiyde e nder Ɓuraana mum tedduɗo oo, “mbele araani e neɗɗo tuma nde o laataaki hay hunnde e nder aduna ko o mo siftoree” simoore neɗɗanke, kaawise : 1. Hono winndiyanke Ibnu abbaas wiyi : “ tuma ooɗoon, ko capanɗe nay hitaande”. Hono biyateeɗo Saalibi wiyi : “geno toowɗo oo, nde renndini ɓakkere Aadama (JKM), ƴiiwoole toɓo soklaaji e sunuuji toɓi e dow ayaawo ɓalndu nduu capanɗe nay hitaande, refti heen kadi toɓaa e dow majjum capanɗe nay hitaande mbelemma e fooftere.” Ko ɗum tagi soklaaji ɗii e sunaare ndee ɓuri heewde e neɗɗo e mbelemmaaji e fooftere ndee. Refti heen ko geno feññinii Aadama (JKM), e ngoodaagu he dow leydi, njuuteendi mum ko capanɗe jeegom diraa, geno waɗi e nder ɓalndu makko kanko Aadama teemedde tati e capanɗe ɗaɗol e teemedde ɗiɗi lefol ɗum woni nguru nguu e sappo e ɗiɗi jokkorde. E nder hoore ndee o waɗi heen gudde jeeɗiɗi, ɗum woni gudde kine ɗiɗi, gudde noppi ɗiɗi, gudde gite ɗiɗi e hunuko. Ko ɓuri heewde e tagoore wuurnde he dow leydi ndii ko ɗum jogii. Refti heen ko o waɗani mo juuɗe ɗiɗi, koyɗe ɗiɗi, ko jiidaa e ɗeen geɗe goɗɗe ceŋiiɗe e ɓalndu neɗɗo. Ko nih geɗe neɗɗo timmiri e tagoodi mum, moƴƴere woodanii geno tagɗo tagooje kala.
Jibriil Muusaa Joop
Ine jokka e tonngoode 189


text:
Ardiibe Lesde wonbe fombinaari Lesde Africa taskani wadol giidal musamman ngam wolwa ko laarani no sembidinirta kilantaaji riskuuji bakkeeje den,
Giidal ngal wadete haa Lesdi Democratic Republic of Congo hewtanan nyalde 2 ko fuddi nyannde Alarba nden timman nyande Alamiisa, Giidal ngal heewi Ardiibe dudbe haa Kinshasa Laamorde Lesdi Congo.
Ardiibe be ben task iwi metan dudka dow ko laarani shaanu ndemri ‘e barkaaji Lesdi ngam yawna fintinki kilantaaji riskuuji bakkeeje den.
Kadima DR Congo tefan Ardiibe bakkeeje wallitamo haro wartirti joonde jam enanta haa Lesdi maako.
SADIQ ALFA


text:
Gila nde haɓɓere PDS ɓami laamu senegaal e juuɗe PS, abullaay wadda mawɗo haɓɓere nde gadiiɗo won’de laamɗo o, o naatni gardiiɗo leydi ndi e teddeendi teddundi tawi na waawnoo waasde waɗeede.
Ndiin teddeendi woni ko laamɗo o ɓoornotoo paɗe mum yahana hoyre mum kala huunde e leydi ndi, so huunde nde ko geɗal makko walla ko geɗal jaagorgal haa ni yotti hay e geɗal kaliifa diiwaan.
Taala sillaa Ƴamatnooɗo laamu ko e ɓurɓe moƳƳude jiyanɗe e konnguɗi fayde e leydi ndi kono mo senegaal nootaaki noddaandu mum Kanko taala sillaa o haaliino ɗum e wiyde mo mawɗo wadda ko joom galle baɗoowo ko fof en potnoo waɗde e galle o ; wadda ɓoltata jummo rugga weddoo e barme tawa keednaaɗo e barme ina darii na darodii e mbaawka mum.
Ɗuum noon ina jokki haa e laamu makki sal, sabu e laamu PS abdu juuf yahataano mawludaaji e siyaruujj haa yoga e duwawuuji e joga e uddite golle gasɗe golleede, geɗal heen fof ko galle jaagorɗo ɗeen golle o nawata toon tolniiɗo e ɗuum o.
Ko ndiin njuɓɓudi woodnoo e laamu senegaal, tawi kadi jahɗo heen fof yahani ko leydi ndi e dowu yamiroore laamɗo leydi ndi mo leydi ndi ardini hoyre mum o.
Kadi hay konngol laamɗo senegaal waynoo kono hiira Ƴeewee maayirɗe koorka ni, laamɗo leydi ndi so ina haalatnoo yeeynete fadee so arii o haala heɗee finee dawree yeewteede.
Kono nde abdullaay wadda laamii roondanii fof hoyre mum haa o wayti kanko ko o jogiiɗo konngol laamu ngu tan. Ɗuum rewi hannde haa konngol laamɗo leydi senegaal yooltiima walla saayii e nder konngi renndo ngo. Mi anndaa ko yiɗde tineede walla ko yiɗde liggaade e ɓadaade renndo ngo ?
Laamɗo senegaal ummantonoo kewu tan ko kewu ngu senegaal fof renndi foti heen, kala ko heerii ko nelaaɗo laamu ngu tan tawtoroytenoo ngaal dental, joom kewu o yuɓɓina kewu mum hebla ɗum, laamu adda ndeenka reena kewu ngu. E ko feeňi, ko ɗoon tampere laamu ngu haaɗnoo e kewuuji keeriiɗi e leydi ndi, alaano kewu keeriingu mbaawnoongu ummin’de laamɗo leydi ndi e jooɗorde mum nde, hay so woodiino ne waɗɗanooki, no laawol(loi) leydi ndi – laawol aduna o heedniri laamɗo leydi ndi dowu ni ko noon ɓerɗe e golle ɓesngu leydi ndi heednirnoo mo dowu, sabu ko ɗuum woni ko woodi.
Kewu fof ngu jooftinaaka e senegaal seŋaaki e yiiloo-banngoo hitaande aduna nde laamu senegaal dawantaaɗo ɗuum dawol laamuwol – dawol accinoowol ɗum golle denndaaɗe renndo ngo.


text:
Jonte ɗiɗi caggal njillu hooreejo amerik, hono Donald Trump, to Sawuudiya, Sawuud e sehilaaɓe mum pellitii taƴondirde e leydi Kataar sabu yooɓtoreede wallitde ownooɓe.
Sawuudiya e Misra e Bahreyn e Yemen e Dental Dowlaaji Amerik kabrii ñalnde altine 5 suwee 2017 taƴondiral jokkondire dipolomasi hakkunde mum en e Kataar mo ɗe njooɓtorii « wallitde ownooɓe », hono Al Kaydaa, Goomu Dowla Islaamiyeejo (EI) kam e Akwaan Muslimiin en (Frères musulmans). Sawuud uddii keeri mum hakkunde mum en Kataar. Ɗumɗoo noon no ardin nii bettii heewɓe, tee Kataar finnii heen no feewi, takkii ɗee leyɗe yiɗde “halfude ɗum” e “suumde faggudu mum”. Hol ko addi oo fitina bettuɗo ? Ngannden tan wonaa mehre sibu luure hakkunde Sawuudiya e Kataar ko ɓooyɗe. Gila dawaa dawi ɓiyngu baabaagu ina mawni hakkunde leyɗe ɗiɗi ɗee, haa teeŋti noon to bannge faggudu e politik, to bannge kadi jotondire e leyɗe hirnaange, to bannge jotondire e Siiri e Riisi kadi seeɗa. Wonii jooni lebbi ko Sawuudiya habri taƴondiral ngal e wiyde wonde Kataar ina rokka goomuuji ownooji baawɗi bonnande ɗum kaɓirɗe, hono EI, Al Kaydaa, Akawaan muslimiin en, ko jiidaa e goomuuji rebel en coomiiɗi e Shiyiit en to Yemen kam e dow keeri hakkunde leyɗe ɗiɗi ɗee.
Mbele njillu Donald Trump waɗi ko ɓooyaani koo to Sawuudiya won ko woni heen ? Ahaa, waasataa, sibu Trump huuniima wallitde Sawuud. Ɗum noon, Sawuud hooliima, sibu tonngitaama. Heddii noon, ko hujja dokkaaɗo oo, caabiiɗo taƴondiral ngal oo, ina waawi waasde wonde hujja jaɓniiɗo, hay so tawii noon, Kataar ne, ina huutoroo peeje keewɗe ngam ɓurtaade ɓiy baaba mum Sawuudiya, haa arti noon e wallitde goomuuji jogitiiɗi, huunde nde humpaani hay gooto. Ko ɗuum nii jeyi sabaabu haa Misra felliti kam ne taƴondirde e Kataar, sibu hare duumiinde wonde hakkunde mum e akwaan en.
Dohaa (Dohaa woni laamorgo Kataar) ina tuumaa kadi no feewi jogodaade e won ɗeen dente jihaadiije, jotondire tiiɗɗe, kono ɗuum, alanaaka tawo seede. Kono yahde haa wiya wonde Kataar ina rokka Dowla islameejo (EI) kaalis, ɗuum kam yawaare ine heen, sibu ɗuum jeyaa ko e hujjaaji ɗi sawuudnaaɓe ndokki ngam bonnitde e tunwinde Kataar, tee baawɗe kadi leefɗinde Iraan.
Hol baɗte ngalɗoo taƴondiral e diiwaan hee ? Eɗen mbaawi wiyde wonde diiwaan oo naatii e jiiɓru mawndu hannde. Yemen woni e wolde ɓesngu. Sawuud ina jogii caɗeele nderndere. Jooni kadi, e nder ngalɗoo dikkondiral, gooto heen fof maa eto bonnande goɗɗo oo. Ɗumɗoon noon ina waawi ɓeydude pelɓondire e diiwaan hee, tee ko ɗum huunde hulɓiniinde, sibu, jam haaytii yaawde dañeede to Siiri, to Iraak e to Libi, sibu waɗduɓe jooni ɓee, ina njogii toon heen gooto kala koyngal. Tee maa ɗum jibin baɗte ɓooyooje e diiwaan hee, leeltinoyooje gollondiral hakkunde leyɗe diiwaan oo.
Yiiloo banngoo Trump
Darnde Trump e ngal luural ina haawnii. Amerik jeyaa ko e hoore taƴondirɓe e Kataar ɓee. Trump wiynoo, wonaano yontere tawo, Katar yo “dartin jooni jooni ko rokkata goomuuji ownooji kaalis koo”, huunde nde “anndiraa gila dawaa-dawi… e to ɓuri toowde”. Kono Trump waklitiima, wiyi ine yiɗi wallitde maslahaa ngam ñifde fitina oo. Ɓurii ɗoon, sibu ñalnde 15 suwee Dental Dowlaaji Amerik siifondirii e Kataar nanondiral njeeygu diwooje hare biyeteeɗe F-15, ngal kaalis mum tolnii e miliyaaruuji 12 dolaar Amerik. Ɗum ina waawi faamreede, so Kataar woodii rokkude ownooɓe kaalis, o heɓi ɗum ko e Amerik !
Bookara Aamadu Bah


text:
Home -- Fulfulde -- Perform a PLAY -- 099 (Safari quiz)
99. Lannde fii Jinnduru ndun
En waɗay safaari, hara hiɗa faalaa yo en yaadu?
Suka : "Hiɗen waɗude safaari rewrude e Kitaabul Muggadasi on e hiɗen ɗaååita kulle nantuɗe innde wonɗe ɗen ton."
Jiwo : "Goɗɗe e majje ko hawniiɗe fota."
No gasa hara hiɗa anndi goɗɗe e majje. Si hiɗa faalaa, hiɗa waawi winndangol lan, yeetoɗaa lan inɗe ɗen kulle.
Yaadu men ndun ɗaåay en haa e leydi Misira ndin taho. Naange ngen no wulude ka dow. E nder duuåi teemeɗɗe nay 400, Israa’iilayankeeåe åen no maccingineede e leydi Misira ndin. Åe woytii e Alla fii yo o faabo åe. Allaahu on nani ko åe woytotoo kon, kono Fir’awna accaali åe yaha.
Fii donkingol åe, Alla naadi kulle e nder leydi Misira ndin. Ɗe hebbini leydi ndin, ɗe naati hay ka cuuɗi e ka danɗe. Ko honɗun e kulle non?
Åay men yahi ko hewtata kiloomeeterji ɗuuɗuɗi, men hewti e caangol. Nelaaɗo Alla on, e maanaa Iiliyaa, toolii, saa’iiji e saa’iiji. Colli addani mo ko o ñaama ittirɗun kooýe ɗun e hiraande nden. Ko honɗun e colli addani mo bireedi e teewu?
Miɗo miijaade fii oo wi’eteeɗo Balamu. O wuuruno ngurndan huccodirɗan e Alla. Onsay mummunte ka o ýawunoo ɗon murtani mo, yewtiri mo wa si ko neɗɗo woni e yewtude. Ko honɗun e kulle non?
No gasa hara hiɗa anndi ngoo fello wi’eteengo Araarata. Ko e maggo laana Nuuhu kan darinoo fewndo waɗugol waamere tiiɗude nden. Ko honɗun e sondu maɗɗinoo kaakol haakowol addani annabi Nuuhu, fii maandingol ngol ko ndiyan ɗan ɗuytii kon ka hoore leydi?
Yaadu men ndun no nawrude en Baabilon. Annabi Danu’iila naadano ton kaso.
Jiwo : "Ko kanko woni misal an ngal. Himo torotonoo rewa Alla laabiiji tati e nder ñallal ngal."
Ko ɗun waɗi si o wonanayno kulle ɗen ñaametee. Ko kulle huññuɗe honɗe woni ko Alla ombi kundule mun ɗen fii wota ɗe ñaamu Danu’iila?
Hiɗa anndi ko honɗun e kulle sifaa fii mun ka nder Kitaabul Muggadasi wa misal ñoyre nden? Mboddi ndin. Ibuliisa huutorii ndi fii jarribagol yimåe aramåe åen haa åe yeddi Alla.
Suka : "Si ɗun waɗaano, haray aduna on fow no åadii Alla."
Kono ɗoo e mun, mo bee e meeɗen, e nder mbaadi men ndin, ko en sendaaåe e Alla. Ko ɗun waɗi si annabi Iisaa no eååindira en e kulle ɗe anndaa ka ɗe fokkiti, majjuɗe no weeåiri. Ko honɗun e kulle non?
Ko annabi Iisaa woni ngaynaako moýýo on. Himo noddirde yimåe åen innde maååe nden åay himo yiɗi åe.
Hara hiɗa anndi hay si ko nay e nder jaabaaji ɗin? Mi weltoto si hawrii a addanii lan ko jaabiɗaa kon.
(jaabaaji : totiiji, kaya-kayaaru, mbabba, gabooru, ngayuuri, baali)
Yewtooåe : Fillitotooɗo, suka, jiwo
© Copyright : CEF Allemagne


text:
Ceerno Jibi Hammee Lih wirnaama ñalnde aaɓnde 26 oktoobar (kawle) 2015 e Lobbudu Ibraahiima Lih, wiyetenoongo hanki Wuro Ganɗe, tunndo Daarel Barka e nder diiwaan Baraknaa Muritani, caggal nde sankii e nder wuro Kebek to leydi Kanadaa, to yahnoo hawritoyde e batu walliftooɓe.
O sankii ko ñalnde 16 lewru oktoobar 2015 kono gooski kii naatti Muritani ko jamma aset 24 oktoobar 2015, heedde miniwii, pawɗo hojomaaji seeɗa e ballal ammbasadeer jooɗaniiɗo Muritani to leydi Amerik. Ko oon gaddii denndaangal ngalu ngartirngu gooski kii e jolol jahdoowo heen oo. Sahaa mo laana kaa ari oo e jenngude e gantinde, ko ɗoon tawi leƴƴi Muritani fof, woɗeeɓe e ɓaleeɓe, ena ndarodii, ena njunnginii, ena padndii gooto, ko jiidaa e tuubakooɓe ɓe oo gorko kootɗo sahre goonga jokkondirnoo jokkondire golle walla giɗgol.
Ñalnde 25, o juulaa to Jumaa Ibnu Abbaas heedde 14w45h. Alla e aduna heewde, gori mbaɗaaka. Gooto fof ɗo darinoo, ko ɗoon tan habriri. Nde juulgol gasi, won e yahatnooɓe hawritoyde e wirwirnde ndee, ko ɗoon kirndiri. Heddiiɓe ɓee padndii gooski kii, ngardi heen. Ɓeen ngummii e Nuwaasot ko heedde 22w40h walla 23w00h. Ɓe mbaali ko yahde, ɓe ngaroyi Lobbudu ko subaka, saanga 7w30h.
Nde gooski kii arata tawi ko ngaska kaa yanii. O waɗanaa ko ngaska mogga, ngaska kilifa mawɗo, joom geɗal timmungal. Wirwirnde ndee, no juulgol ngol nii, renndinii jamaanu keewngu, ceertungu kinɗe guri ɓalli, ɗemɗe haa e pine. En teskiima heen safalɓe, tuubakooɓe, sooninkooɓe haa e wambarankooɓe. Gure gonɗe e saraaji Lobbudu, hay wooto hattaaka. Tuggude e Teekengel, Baange, Gurel Demmba, Dunnguru, Dal Siddi, Testem Hammaat Sala, Jaataar rewo e worgo, Ŋawle rewo e worgo, Giyaa, Podoor, Donnaay, Mbooyo Wahaa, Gedeeji (Wuro, Wilaas e Sañce), Nenet, Jamaa Alwaali, Mbantu, Jammbooji Jaawɓe e Subalɓe, Njawaar, Wuro Maadiiyu, Keli Jammboo e Wuro Caamo, Wuro Abdullaay Siidi, Munnduwaay, Jaw rewo e worgo, Lahel, Halwaar, Tufnde Baali, Njumuuji Jeeri e waalo, Siñcaan Awluɓe, Daarel Barka, Amaral Awoyni, Neema, Jaɓɓe Mbaroodi, Foonde Kelle, Ceelaw rewo haa e Luggat, ko ɗoon gooski kii tawi ɗe, eɗe ndarii.
Ko jiidaa e ɗeeɗoo gure, pelle pinal ɗe Gorko Lobbudu wuro Ganɗe gollodtonoo, nootitiima, nootoriima keewal, gila e lappol Fedde Ɓamtaare Pulaar e Muritani e gardagol Jibi Muusaa Joop e Abdul Mammadu Sih, Tabital Pulaagu, catal Muritani e gardagol Daawda Inna Jallo e Sokna Tabara Bah, nulaaɗo Sifaa Hanki hono Hammaat Muusaa Joop, Jalluɗi Jam e jonaaɗo mum Alasan Wuddu Saar. Yimɓe testinɓe, teelɗuɓe kadi nootitiima e wirwirnde ndee, wayɓe no Ibraahiima Muktaar Daree Saar, gardiiɗo lannda dawrugol AjD/MR, Alasan Soomaa Bah mo lannda Tiimtiimol, Saydu Nuuru Njaay gardiiɗo muulirde Pappiris to Ndakaaru, Hammee Aali Lih, jaayndiyanke 2STV, Maam Aamadu Sih, gorko Mbooyo Wahaa, Mammadu Yaayaa Kan, ekn.
Nde birnugol ngol timmi, seernaaɓe mawɓe, wayɓe no Ceerno Saydu Bah to Paate Galo cakkiti ko foti waɗeede, waɗaa. Jamaanu fayti galle genayse, heɓoyi les tillisaaji poŋaaɗi. Ko ɗoon geɗe ɗee timmitinaa, caggal nde Deftere Alla ndee tellinaa haa timmi, duwawuuji mbaɗaa…
Ceerno Jibi Hammee Lih yahii, woppii yolnde mawnde, yeeleende e yeeweende gila to bannge ɓesngu e to sehilaaɓe haa to gollodiiɓe. So lekki mawki yanii, colli keewɗi mbeemat. Yo Geno waɗ mo ɗo waɗnoo malaaɓe fodanooɓe Firdawsi, kanko e denndaangal maayɓe juulɓe. Aamiin
Njaay Saydu Aamadu (Gelongal Fuuta)


text:
Home -- Fulfulde -- Perform a PLAY -- 015 (The baked Bible)
15. Fii ko Deftere nden sunnaa kon
Debbo : "Hiɓe arude! Hiɓe arude!"
Hari debbo on no juɗude bireedi on e himo ndaarora ka fineeter, o yi'i ko cukkotooɓe Iisayankeeɓe ɓen woni kon arude ka suudu makko. Hiɓe woowunoo liɲude fow, ƴetta defte Kitaabul-Muggadasi on e beyti ɗin, ɓe sunna fow.
Worɓe : "Udditee! Udditee kisan!" (Hito ko baafe ɗen memmintoo kon)
Ko honɗun o haani waɗude? O ƴetti kisan Kitaabul-Muggadasi on, o buumi deftere makko ɓurde nden hittude ka condi farin ndin tappaa ɗon, o waɗi ka nder fuuru. Onsay, e nder diwnugol, o udditi baafal ngal, himo sutii ko yimɓe ɓen bugotoo kon ka nder pilaakar, uddita tiruwaaruuji ɗin, liɲa piiji maɓɓe ɗin fow.
Ko jiiɓoldu hondu nii! Kono hay huunde ɓe yi'aali. Ɓe sonkani debbo on fota, ɓe honki baafal ombiingal ngal (hito ko baafal ngal honkii kon).
Ɓay deƴƴitii, debbo on ƴetti bireedi juɗaaɗo on ka nder fuuru, ɓe yiiti nder ton Kitaabul-Muggadasi makko on, tawi huunde heɓaali nde.
Ɗaɓugol ndee deftere wi’eteende Kitaabul-Muggadasi ka nder leydi maɓɓe ko ko toŋaa.
Kono o ɗoftike Alla edii o ɗoftaade yimɓe ɓen, himo jangaynoo Daaluyee Alla on e nder gundoo. Ko ɗun okkori mo doole e cuucal ɲande wo.
(Fijirgol gallol e nder deƴƴere)
Jandeeji Joomiraaɗo on ko feewuɗi, hiɗi weltina ɓernde;
Yamirooje makko ɗen ko laaɓuɗe, hiɗe hentina gite.
Hulugol Joomiraaɗo on no laaɓi, ɗun ko ko luttata haa poomaa;
ɲaawooje Joomiraaɗo on ko goongaaje, ɗe fow majje ko feewuɗe.
Hiɗe hitti ɓuri kaøøe laaɓuɗo, hay kaøøe laaɓuɗo buy;
Hiɗe ɓuri njuuri lewyude, hay njuuri iwrundi e dembe.
Min nduu kurkaadu maa, ka kanje jannimmi,
tono mawɗo no wonani kala jokkuɗo ɗe (Zabuura 19 : 8-11).
Hara hiɗa jogii Kitaabul Muggadasi on ka nder suudu maa? Hita a accu nde heewa mbullaari ka nde wallintee ɗon. Janngu nde, weltoɗaa fii ko Alla windi kon e mayre. Si tawii, a jogaaki Kitaabul Muggadasi on, hara hiɗa faalaa nde, yeeto men.
No gasa Kitaabul Muggadasi on wontanoyte an kadi deftere ɓurnde hittunde nden fii maa.
Yewtooåe : Fillitotooɗo, debbo, worɓe
© Copyright : CEF Allemagne


text:
Ñalnde 22 suweŋ 2019, Muritaninaaɓe njatii e keewal suɓaade potɗo lomtaade Muhammed Abdel Asiis e gardagol leydi mum en. Woote ɗee mbaɗii e deeƴre, kono firtaani ɗe moƴƴii. Finnde mum, ko gila CENI gaynaani limde woote ɗee, kanndidaa laamu nguu hono Muhammed wul Gaswaani, haalii wiyi hawii ; tee hooreejo leydi oo ina tawtoraa ɗo o haalata ɗoo ; won wiyɓe nii ko oon duñi Gaswaani e haalde ɗuum. Ɗumɗoo naatnii sikkeeji keewɗi to bannge laaɓal woote ɗee, haa kanndidaaji luulndo ɗii mbiyi « woote ɗee caaynaama », walla mbiyen ɗe mbaɗaama kuudetaa, tee CENI teeŋtini limoore Gaswaani rokkunoo hoore mum ndee, so 52% woote ɗee.
Ndee heñaare arditaade hay CENI ( mo laamu salii udditande kanndidaaji keddiiɗi ɗii ), yantude e jaltingol ɓurtungol doole konu, ellee faaɓe wolde, uddugol joɗle kampaañ kanndidaaji luulndo nay ɗii, piggal e jaggugol yimɓe luulndo arnooɓe seppo, mbiy-ɗen ɗee geɗe fof hollitii faayre laamu nguu, kam e pellital mum waɗde ko yiɗi koo, ɓayri kay manndaa tataɓo oo aaɓnaaki. Haaɗaani ɗoon, sibu hay leyɗeele keediiɗe ɗee ndaɗaani e wiyeede ko yimɓe mum en ceppata e mbeddaaji Nuwaasoot.
E wiyde luulndo ngoo “coobagol hooreejo leydi oo kam e hoore mum e kampaañ hee e woote ɗee, ko huunde soofnde, huunde luulndiinde laawol.” E wiyde maɓɓe, denndaangal laamu nguu e ngalu mum mbaɗaama e juuɗe Gaswaani (hooreejo leydi, CENI, ministeruuji, waaliiji e perfeeji, abiyoŋaaji konu, kaalis leydi…), tee hooreejo leydi ndii hersaani gijaade, e wiyde so kanndidaa mum ɓennaani ko musiiba mawɗo yanata e leydi Muritani.
Ko waawnoo heen wonde fof, hay gooto bettaaka sibu koninkooɓe leydi ndii ko nii tan ngoowi waɗde gila ngari e laamu e hitaande 1978, duuɓi 40 jooni ko kamɓe tan lomlomtondirta e laamu (so wonaa e daawal daɓɓal ngal ɓe luɓi Siidi wul Sheex Abdallaahi laamu ngal). Kadi, tuggi 1992 faade hannde, woote jeegom hooreleydaagu njuɓɓinaama e leydi hee, ko gooto heen tan siwil en ɗiɗo njahdi daawal cakkital (Daddah e Siidi e hitaande 2017) ; keddiiɗe ɗee kala ko militeeruuji (wul Taaya e kitaale 1992, 1997, 2003 e Abdel Asiis e hitaande 2009 e 2014). E heen laawol kala ɓe meeɗaa waasde ɓennude e daawal gadanal (1er tour). E wiyde jaaynoowo gooto : « deento-ɗee yejjitde wonde pinal demokaraasi koninkooɓe haaɗi ko e ñaantugol woote, tee, ɓe mbaawaa abada jaɓde kanndidaa maɓɓe waasa toɗɗeede ». Ɗum firti ko demokaraasi maɓɓe ko hakkunde maɓɓe tan, so koninke yahii tan ko goɗɗo lomtotoo. Heewɓe, haa arti e luulndo politik ngoo ina jokki e wiyde wonde “ Asiis yoo, Gaswaani yoo, ko jokkugol politik baaragol ngalu leydi, politik ɗawre, politik kiiɗal e peccooru leƴƴi, ko « sistem » goodnooɗo oo tan jokkata”, haa nde pinal e pellital muritaninaaɓe addani ɗum en hattande waawnude woote laaɓɗe, e saltaade, hay so tawii mbaɗaani no tuunusnaaɓe, misranaaɓe, libinaaɓe, burkinanaaɓe, gammbinaaɓe, alaserinaaɓe, e sudannaaɓe mbaɗnoo nii.
So leydi ndii jiiɓiima,
hol mo ɗum nafata ?
Eɗen mbaawi wiyde wonde wonaa mehre addani konu uddude won e gure mawɗe, haa teeŋti e Nuwaasoot, gila woote ɗee mbaɗaani. Ndeen hawjeende kadi ina feeñi e keñagol habrude poolgu Gaswaani, tawi hay CENI gaynaani renndinde njeñtudi woote ɗee.
Caggal ɗuum kadi, laamu nguu waɗii geɗe keewɗe, kaawniiɗe, ko nanndi e jangol e joɗle kampaañ kanndidaaji luulndo, caggal ɗuum uddugol mum en, piggal yimɓe, nanngugol yimɓe suɓtaaɓe e leñol gootol (ngam seerndude muritaninaaɓe?), nanngugol tumarankooɓe e nder mbedda walla e koɗorɗe mum en yiɗde faanude hakkillaaji yimɓe bannge goɗɗo, kuppugol internet e leydi ndii, ma a taw ngam ɓeydude mettere ɓesngu. Kono tengiti ngal dow fof ko gijagol ammbasadeeruuji leyɗeele keediiɗe, e takkugol ɗeen leyɗe yiylaade fiddinde Muritani. Ɗee geɗe kala ko kaawniiɗe, walla kam heewɓe ndonki faamde ɗum en. Kono, ma a taw ɓuri haawnaade fof ko takkugol tumarankooɓe naatde e fiyakuuji Muritani, ekn. Ƴeewaa noon ko ɓooyaani koo tan, e woote hooreleydaagu to Mali, heewɓe kaalii ballal Abdel Asiis walliti IBK (otooji ekn), walla kadi tawtoregol makko piilngal Makki Sal kanndidaa e woote hooreydaagu Senegaal ɓennuɗe ɗee. Ko laaɓi heen tan, Asiis ina jogori woppande lomtotooɗo ɗum oo caɗeele hakkunde mum e luulndo mum, e ɓesngu mum, e heediiɓe mum, so o hujjinoraaki jiiɓru nduu kay ngam wiyde o haaytii woppude laamu ! Ina laaɓi ndeke kam ɗee baɗe ngonaa ballitooje deeƴre leydi.
Naamne ina mbirtoo hakkillaaji muritaninaaɓe kala haa jooni : mbar Muhammed Abdel Asiis jebbiliima ummaade e laamu ? Mbar o yiɗaa dille mbaɗa haa o daña hujja no o haaytiri woppude laamu, sibu biyɗo ko gartoyoowo caggal ɗeeɗoo woote, so dañii mosel hujja no jooɗtorii tan jooɗoto ? So o ummiima e laamu jooni, mbar maa o woppu Gaswaani laamoo e deeƴre ? Mbar Gaswaani maa jaɓ wonde kuutorgel Abdel Asiis, walla maa jooɗo joɗnde laamɗo ? Ɗee naame fof nana yeeso men. Kono kam, e miijo yimɓe heewɓe, «Abdel Abdel Asiis añaani hujja mo ina addana ɗum waasde woppude laamu, sibu o enndiino ɗum e njiylawu manndaa tataɓo ».
Ko ina kewa heen fof noon yo a taw ko ɓural wonande ɓesngu Muritani e kuuɓal mum. Aamiin.
Muttaar
- Diiso sarɗinoowo ɓenninii limooje CENI :
- Limoore winndiiɓe : 1 544 132
- Limoore wootɓe : 967 594
- Ɗereeji niilɗi : 28 800
- Ɗereeji jaambureeji : 9 484
- Woote peewɗe : 929 310
- Tolno tawtoregol : 62.66 %
Fawaande e deggondiral Diiso sarɗinoowo, ɓe ndañii :
Ɗemɗe e woote hooreleydaagu
Fooyre Ɓamtaare tewnii kanndidaaji ɗii e woote ɓennuɗe ɗee, ngam heɗaade ko ɓe kaali e ɗemɗe leydi ndii. Waɗi noon ko ɗuum woni ko Fedde Ɓamtaare Pulaar e Muritani daranii. E nder Doosgal leydi hee, ko Arab tan laawɗinaa ; ɗemɗe keddiiɗe ɗee, hono Wolof e Sooninke e Pulaar mbiyaa ko ɗemɗe ngenndiije, kono e ko feeñi, alaa darnde ɗe ndokkaa, wonaa e njuɓɓudi laamu hee, wonaa e nder jaŋde, hay jaŋde mawɓe : heewii ɗo ardiiɓe diiwanuuji kaɗi duɗe Pulaar udditeede e nokkuuji mum en, walla mbiyi « ko Arab tan foti janngineede ». Ndaa ɗee ɗemɗe ngenndiije koolkisanooma e duɗe jarriborɗe hakkunde 1980 e 1999, tee, e fawaade e ɓeto Breida (Biro Unesco jooɗinoongo to Ndakaaru) kam e ministeer Muritani kalfinaaɗo jaŋde, jarribo ngoo yuumtii. Kono laamu nguu dartini jaŋde majje e hitaande 1999. Ko ɗuum waɗi hannde, ko laawɗingol majje woni hujja pelle pinal ngenndiije ɓurɗo teeŋtude. Kanndidaaji e woote ɗee kam en fof won ko kaali heen :
– En keɗiima konngol Gaswaani to Kayhayɗi : o wiyi « maa ɗemɗe ɗee fof mbaɗtu janngeede e duɗe laamu » ;
– Wonande Haamiidu Baaba Kan « keɓtingol ɗemɗe ngenndiije ɗee kala, kam e teeŋtingol potal mum en nder jaŋde, e golle e ñaawoore » jeyaa ko e peeje moƴƴinooje nguurdiigu ;
- Mohammed wul Mawuluud huniima so heɓii laamu maa « wuurtin ɗoon e ɗoon Duɗal Ɗemɗe ngenndiije », e maa « heɓtin potal hakkeeji denndaangal haalooɓe ɗemɗe ɗee, e nder denndaangal tolnooji jaŋde » ;
- Biraam Dah Abeidi kañum ne wiyi maa sompu « Tippudi Nehdi e Jaŋde njahdundi e soklaaji muritaninaaɓe to bannge faggudu, tawa ko mbaawndi huuɓnude soklaaji to bannge jaŋde, ɗooftiindi keewal pine, rewrude e naattingol ɗemɗe ngenndiije ɗee nder jaŋde leydi ndii fawaade e njeñtudi njuumtundi jarribo adanngo ngoo, tawa kadi ina hisni jalbeende pinal ngaadorangal leydi ndii ».
Bookara Aamadu Bah


text:
Ministaajo mo hakkilanta shaanu famfamtirki’e kilantaaji riskuuji hedi daldal maatootiral , Professor Isa Pantami yerdi bee hokkol mukaamu Mr. Bulus Yakubu laato hooreejo mo hakkilanta shaanu NIPOST jogoowo hiddeeko bawti be darni Dr. Ismail Adebayo Adewusi.
Mr. Yakubu mardo digri fannuwol janngirde hedi shaanu diidaadi LAW, ha ABU Zariya huuwi be NIPOST iga 1990.
Yakubu dum goddo on mo galluure takum nder Jihawol Taraba.
Dooko be hokkamo mukaamu ngun O seketeriijo on haa hukuumawa ngan.
SADIQ ALFA


text:
Fayde e Fooyre Ɓamtaare. Caggal calminaali e koofnaali ngenndiyankooji feewde e ardorde Fedde Ɓamtaare Pulaar e Muritani e jaaynde mum Fooyre Ɓamtaare sabu darnde hiisnde daraande ngam wuurnude ɗemngal e humpitde leñol, ko yiɗde waɗande banndiraaɓe, ɓe ndañaano tawtoroyeede, ciimtol no ñalawma mawningol ñalawma Mammadu Sammba Joop ganndiraaɗo Murtuɗo, yahrunoo e nder wuro Mbaañ, ñalnde 11 lewru korse hitaande 2010.
Ciftoren Mammadu Sammba Joop
Eɗen ciftora ko ñalnde alkamisa, 11 lewru korse (juin) hitaande 2009, Baaba Leñol, baaba mum leñol fof hono Mammadu Sammba Joop ganndiraaɗo Murtuɗo Joopyaltunoo e men. Murtuɗo, sagata baɗɗo nguurndam mum fof e Leñol, yarlitanii Ɗemngal e Pinal ko aldaa e lohre, aldaa e ngowaari. Murtuɗo, mo Leñol ɓurani ɓesngu, Ɗemngal foolaani galle. Murtuɗo, mo Pinal ardanii golle, laatiiɗo lewru hakkunde koode ngenndiyankooje. Murtuɗo, mo Timmuɗo timmini, waɗaani Murtuɗo ɓurtuɗo. Murtuɗo,mo innde mum noddi ndimaagu, ƴiiƴam mum yarni lekki ngootaagu, mo warñeende mum laatii fittaandu ɓamtaare leñol.
Murtuɗo aranaama ngam tawtoyde Yero Dooro Jallo, jahnooɗo ñalnde alet 5 lewru mbooy (mars) hitaande 2006, Mustafa Booli Kan lollirɗo Saydu Kan, ñalnde alkamisa 28 lewru siilto (septembre) hitaande 2006 e Doktoor Umaar Kan, jahruɗo en e hitaande 2008, ɓeen e adinooɓe ɗum en, waɗnooɓe ñaam-golluuje tiiɗɗe, cuɗaari daartol leñol, wayɓe no Teen Yuusuf Gey, gittanooɗo e men ñalnde aljumaa 2 lewru siilto hitaande 1988, Elimaan Puri Tabsiiru Jiggo, ñalnde 28 lewru siilto 1988, Teen Aamadu Maalik Gay e hitaande 1989, Doktoor Umaar Bah, ñalnde 12 lewru colte hitaande 1998, Kodda Elimaan Sammbooru Barka lollirɗo Tijjaani Aan, ñalnde aset 14 lewru seeɗto hitaande 2001, Aamadu Muktaar Ndonngo e Seek Faadel Kan, ekn.
Ooɗoon kikiiɗe alkamisa mo Murtuɗo hirndi e Nuwaasot, ena yahdi e duusooɓe, duusooɓe suniiɓe, ɓe pittaali owɗi, ɓerɗe mettuɗe, waaltoyi ko Mbaañ, cile e leydi Hammadi. Yiɗɓe, sehilaaɓe e renndaaɓe nguurndam ena nduusa giɗo mo njawaani, njawaaki, Mbaañ ena teeɗanoo ɓiɗɗo mo hersiraani, ɓesngu Sammba Budel ena woya afo gorko mo dullaani. Goranam, Jasak naattaani wuro saka nannga mbeddaaji, feccita dingire, ñaaƴa e ngoowaandi. Jasak Dewo Takkonaaɓe geddi Mbaañ Hebbiya, geddi Mbaañ Siñtu, geddi Mbaañ Poongel, waali e poongel Gadeeji Dewo Kundo ena ndaara Mbayaar mo Yero Pennda, rewo Torja e barkeeje.
Alla waɗataa ko haani, waɗata ko ko haaji. Ko o haaji fof ko ɗum woni ko laatotoo.
So Ibraahiima Muktaar Saar ena wiyatnoo : aduna ko jamanuuji e sahaaji. Jamaanu maa feewnee, sahaa maa reenee. Ko waɗaa hanki, haaltetee hannde. Ko ko gollaa hannde, jaŋtoytee janngo
Mammadu Sammba Joop faamiino hanki ngam gollanaade hannde e janngo. O feewni sahaa makko haa timmi e nder jamaanu mo o hawri oo.
So kodda Elimaan Sammbooru Barka wiyiino : yonta fof e yontaaɓe mum. Yonta fof, leñol e payndaale mum. Njettinta leñol payndaale ɗe toɓɓunoo ko yontaaɓe hawrunooɓe e oon yonta.
Baaba Leñol wonii jontaaɗo e nder yonta mum, waɗii fotde timmunde. Leñol rewaani mo ñameende e bannge mo heedi oo.
So Abuu Aamadu Joop mo Lugge Saybooɓe ena wiyatnoo : mo waawi fof yo waɗ jam, daartol woppaani hay batte.
Murtuɗo winndirii innde mum alkule kaŋŋe e doggol jaambareeɓe leñol.
Gawlo miskineeɓe, bammbaaɗo waayeeɓe e roofolɓe, jahdigel majjuɓe e ɗawaaɓe waɗii fotde mum haa timmi. O tinndii, o tinndinii. O siftii, o siftinii, o softinii, o waajiima haa maayde joli, o rootaaki donngal.
- Ñalawma Murtuɗo
Ngam teskitinde ñalawma oo nde arti e hitaande 2010 (hitaande caggal sankaare ndee), Fedde sukaaɓe Mbaañnaaɓe e gardagol Commbee Joop, darii laŋ, dadii haa tiiɗi gila to ɓulnaade miijooji haa to siynude e golle. Ɓe njooɗodii e ɓesngu Murtuɗo, enɗam mum, njonngu mum haa e giɗgol mum, debbo e gorko. Nde diisnii ngenndiyankooɓe rewo maayo e worgo maayo, ɓe Murtuɗo renndunoo nguurndam e yiɗde, nde duuɗaani hay gooto. Nde eewnii gure catiiɗe e sagataaɓe jaambareeɓe teelɗuɓe, nde faltaaki. Nde tonngi tuugnorgal ngal toɓɓe tati pattamlame :
1). Juuroyaade yanaande Mammadu Sammba Joop
2). Silkude deftere Quraana
3). Nguurndam Mammadu Sammba Joop
Nde hawri e haala, nde nanondiri e feere. Ñalawma nanondiraaɗo oo waɗaani luural saka puural. Ko ñalawma mo Murtuɗo ruttinoo joom mum oo. O hawrata ko ñalnde aljumaa 11 lewru korse(juin) hitaande 2010. Nii woni, fedde ndee ummii e joɗnde, nde yaaɓani golle. Nde winndi ɓatakeeji, nde sari. Nde yettii kala mo nde waawnoo yettaade. Nde holliti kadi wonde kala jogiiɗo miijo moƴƴo, ena bismaa. Ko ɗuum waɗi ko almuɓɓe rokkanooɓe silki quraana ɓee tan njawi geɗal mumen, ñaagii ɓeydaneede heen mowluud, ñalnde jamma alkamisa 10 ndee. Mowluud oo yahii haa wonoyi 2w30h. Ardii jamma oo ko Ceerno Mohammadu Maalik. Ko e yamiroore elimaan raatiib wuro ngoo, hono Aamdu Hammdi Joop. Kono jogii njuɓɓudi jamma oo ko Ibraahiima Woppaa Saar. Ko oon heedti e geɗe kala ko fayti e diine. Almuɓɓe duɗal Ceerno Aamadu Hammadi ganndiraaɗo Ceerno Kodda Joop njimi, njaari Nelaaɗo, njanngi quraana. Ceerno Mohammadu Maalik Bah ko ganndo kuɓɓuɗo. O
waajii e fannuuji keewɗi saɗne. O sakkitorii ñalnde heen ko e nehdi sukaaɓe teeŋti e sukaaɓe rewɓe ɓee. O wiyi so a dañii ɓiɗɗo ñammin, safru, holtin kono kadi neh. O ñiŋi koltuuji ɓe ɓoornotoo jooni ɗii. O seyfiti guri bayleteeɗi ɗii e moori jokketeeɗi, togondirteeɗi ɗii. O haali tanaa majji to bannge laaɓal e soɓe. O woppaani salmondirde junngo e junngo tawi ko debbo e gorko e rewam ndaarki ndakammeewi. O woytii no feewi no sukaaɓe ɓee ngoppiri hannde Pinal Fulɓe, ŋottilii e jananinkooje. O wiyi yahdude e jamaanu firtaani woppude geɗe moƴƴe e aadaaji moƴƴi ɗi leñol faarnortonoo, naŋtoo e ko maayi, wiya ena wuurtina. Ko e oon sahaa woni nde MuusaaMammadu Jallo e Gelongal Bah ngari ena ngummorii Nuwaasot, ena ngardi e seto heewngo doole e faayiida. Ɓe mbismaa, ɓe njooɗii. Jibi Bah rokkaa konngol, bajo haftii, darii. Gelongal Bah ko kaayanaaɗo konngol. Alla ena rokki mo ñeeñal haala, ngal baylo e njamndi
mboɗeeri coy. O yetti Alla, o duwanii Nelaaɗo. O sakkitorii kanko ne, ko jeertinde feewde e pelle ɗe ngonaa laamuyankooje, ɗe o sikki ngoni ko e hoomtude renndo ngoo. E wiyde makko, won ko ɗe ngaddata e men, ko geɗe haɓotooɗe diine men e pinal men haa teeŋti e fannu jowitiiɗo e kaddingol sukaaɓe rewɓe. O wiyi no Demmba Hammee Gise heewi wiyde nii : ko cubballo waɗata tufdi walla ceŋdi e wannde mum koo, wonaa yiɗande liingu, kono haa bonna feere liingu.
Kamɓe arooɓe ɓee ne, kaalisaaji ɗi ɓe ngaddata ɗii ko haa ɓe ndaña feewnitaade e men. Jamaanu nguu foɓɓi haa ɗeɓi fantinde haa Ibraahiima Woppaa Saar, joginooɗo njuɓɓudi hiirde ndee, hartii yimɓe ɓee e faaydude hiirde diine e mooɓondiral dawrugol. Hiirde joofi e 2w30h, caggal duwaaw ceerno Mohammadu Maalk Bah.
Subaka janngo oo hawri ko e aljumaa 11 korse. Jammanu nguu fof ardaani e sahaa gooto. Won arɓe gila ñalnde alkamisa ndee, mbaali e Mbañ, won kadi arɓe e ñalnde aljumaa ndee, subaka haa kikiiɗe mum :
ØYimɓe mawɓe, gila e jaale pinal, ngenndiyankooɓe teskinɓe haa jagge njuɓɓudi laamu, mawɓe falnde ndee, ndokkii ñalawma oo faayiida e timmal : Ibraahiima Muktaar Daree Saar, Abdullaay Sih lollirɗo Saada Sih, meer falnde Mbaañ, Umaar Abdullaay Lih ganndiraaɗo Gobi Lih, koroowo jaŋde lesre e falnde Mbaañ, mawɓe ndeenka falnde ndee(sanndarmori e polis), Abdullaay Demmba Ñaŋ mo Jowol Sahre, Tabara Bah mo Ñaabina, Kaaliidu Ngayde mo Jowol Sahre, Gelongal Bah mo Fanay Ndooro Galle Alla, Qaalii Abdullaay Sal mo Lugge Saybooɓe e Gelongal Fuuta lollirɗo Njaay Saydu Aamadu.
ØGure catiiɗe, tuggude e Daawalel, Feere-Alla (Feeralla), Mbahe, Ñaabina, Njaawaldi Ɓulli e Mawngo, Garlol, Cilaa, Mbotto, Sorimalee, Wenndiŋ, Dabbaano haa addan maa e Dabbe to bannge rewo maayo, hay gooto heddaaki. To bannge Senegaal, en teskiimaa heen yimɓe ɗeeɗoo gure : Ganngel, Tufnde-ganɗe, Galoya, Cilambol, Lugge Toorodɓe, Mboolo Biraan, Mboolo Aali Siidi, Jaabaaji, Hoyre-foonde, Asnde Balla, Njaakiri, Wuro Moolo, Cilon, Caski, Jorbawol, jawgel e Baalaaji.
ØTo bannge setooji walla seteeji : Nuwaasot e gardagol Muusaa Mammadu jallo, Jowol Sahre e gardagol Ɗalhata Wele e Muktaar Mayna Jah, Sorimalee e gardagol Ceerno Aamadu Buuɗi Soh e Muusaa Boyya joop, Ndulumaaji Demɓe e gardagol Yaayaa Dem e Malal Dem.
ØTo bannge rajooji, jaayndeyankooɓe heewɓe, nantuɓe inɗe mumen nootitiima e ñalawma oo : Jallo Saydu Mammadu, Mammadu demmba Sih, Hammee Aamdu Lih, Abdullaay Saar e seto timmungo ummoriingo to Rajo Cilon e gardagol Aamdu Sih, maccuɗo Pulaar.
Nguuɗoo jamaanu fof, jaɓɓii ɗum Fedde sukaaɓe Mbaañnaaɓe e gardagol CommbeeJoop e Kayyaa Joop e ɓesngu mum.
- Juuroyaade yanaande Mammadu Sammba Joop
E gardagol hilifaaɓe diine nokku oo, 9w00h, jamaanu ngarngu nguu fof iidi, fayi genaale Mbaañ ngam juuroyaade rawda Baaba Leñol. Cente-cente, gila e ndawaleeje haa joŋŋeeji, jamanu nguu tarii rawda oo, neldi mo duwaaw, kanko e denndaangal maayɓe juulɓe. Duwaaw timmi, yimɓe ɓee ñoŋtii, payti galle to Abdullaay SammbaSaydu Buubooy. Galle oo heewi yimɓe, maa mbiyaa, haa ɓurti ñalnde wirwirnde makko. Ñalnde heen kattiɗen tan ko yahruɓe dawrugol mehol. En teskinooma ñalnde wirwirnde Murtuɗo, setooji dawrugol keewɗi naatiino e Mbaañ gila e jaagorɗe e haa mawɓe lanndaaji, kono hannde e ooɗoo aljumaa, huunde ndee ena famɗi walla tan mbiyen woodaani.
- Silkude deftere Quraana
E cakkital Ceerno Aamadu Hammadi Joop, ganndiraaɗo Ceerno Kodda, elimaan raatib wuro Mbaañ, deftere Alla ndee seerndaa, waɗtaa tummbitte. Almuɓɓe waalnooɓe jaarde Nelaaɗo ɓee e woɗɓe arɓe nootitiiɓe, ɓe nanndaani e Sammba Ngoƴa Sih, njanngi nde, kayre fof, e nder dumunna daɓɓo. Ceerno Kodda sakkiti duwaaw, gooto fof moomi e yeeso, yimɓe ñallinoyi.
Ko e ooɗoo sahaa mo yimɓe ɓee ngoni e foofde e fooftaade, woni ɗo Rajo Fonndu, yeewti Leñol darii haa tiiɗi ngam rewindanaade banndiraaɓe denndaangal ko ñalli golleede e ñalawma oo. Ngo yarlitanii Murtuɗo, ngo waɗi jokkondiral duumingal, ngal taƴondiraani hay hojom gooto, duggude e13w00h haa e 21w00h. Ngo jokkondiri e yimɓe heewɓe. Njahnoo ngo to Mbaañ ko Gelongal Fuuta lollirɗo Njaay Saydu Aamadu e Elimaan Mbooyo Wahaa Kaɗndorgal Ceelooji hono Hammee Aamadu Lih.
- Nguurndam Mammadu Sammba Joop
Nguurndam Mammadu Sammba Joop lollirɗo Murtuɗo wonaa nguurndam mbeeɓɗam haalde. Ko ɗam njuutɗam, mbaɗɗam daawe, keewɗam kaawniiɗe e ñaam-golluuje caɗtuɗe, ɗe mbeeɓaani e nder nguurndam tagoore aadeyankoore. Kono tan resndaaɓe yeewtere ndee ko e ɓurɓe humpitaade mo, njeyaa. Ɓeen ngoni Kayyaa Joop e Jallo Muusaa Mammadu mo Tokomaaji. Gadano oo, ko miñi Murtuɗo, mo jiidi yumma e baaba, jahdiiɗo mum, joganiiɗo ɗum kuɗol. Hakkunde Kayya e Murtuɗo ko huunde mawnde saɗne. So a ƴeewii mbiyaa ko hakkunde neɗɗo e ɓiyi yumma mum. Kono kadi yimɓe ena leldoo e reedu wooturu tawa ngonaa sehilaaɓe. So a ƴeewii mbiyaa ko hakkunde almuudo e ceerno mum walla ceerno e almuudo mum. Kono kadi almuudo e ceerno won ɗo ndeentondirta. So a ƴeewii mbiyaa ko hakkunde sehilaaɓe ɗiɗo yahdiiɓe maa funeeɓe ɗiɗo ɓe eewoode wootere. Hay ɓeen ena njogoo ɗo luurondirta walla ɗo kawraani e geɗe aduna, ko wonaa hakkunde Murtuɗo e Kayyaa.
Ɗimmo oo ko, Muusaa Jallo wiyetee. O jeyaa ko Tokomaaji e nder diiwaan Ngenaar. Tuggude e nde Mammadu Sammba Joop naatti Muritani e hitaande 1991, MuusaaMammadu Jallo ko e njaatigeeɓe mum. Eɓe ndenndi ko feccotaako, ɓetotaako, so giɗgol tabitngol. Ko e nder galle Muusaa jallo, Baaba Leñol ruttii e joom mum, ñalnde alkamisa 11 lewru korse hitaande 2009. Ko wune mo Alla rokki mo, mo heewɓe keeɓaani.
Yeewtere ndee dañaani joofde sabu yeewnatnooɓe ɓee ngoytii sahaa dottanaaɗo nde oo. Maa en eto artude e mayre e jaaynde Fooyre Ɓamtaare aroore, so Geno newnii. Ko teskotoɗen tan ko Farba Jaak, ena jeyaa Jowol, waɗii ɗoon ko waɗi faayiida saɗne. O ɓamtii ɗoon jime Murtuɗo keewɗe ko adii nde Kayyaa ena fuɗɗoo.
Caggal yeewtere ndee, ko ɓeydi e seedanteeji paytuɗi e nguurndam Murtuɗo. Adii rokkeede konngol Ibraahiima Muktaar Saar. Ibraahiima Muktaar Saar , caggal nde salmini jamaanu nguu, adii haalde ko no wayde e Murtuɗo, ko Murtuɗo woni ɗo mum e no fotiri e mum. O heɓii wiyde so Murtuɗo e Saydu kan ngittaama e nguurndam makko, hay batte heddotaako. E dalilaaji mum, oo lannda mo o ardi ko Murtuɗo waawni mo, caggal nde o hookri joom geɗe en heewɓe. O sakkitorii, kanko Ibraahiima Moktaar Saar ko waɗde eeraango feewde e Fedde sukaaɓe Mbaañnaaɓe, Pelle Pine( pelle ɓamtooje Pulaar, pelle tabital pulaagu e pelle magoyankooje Senegaal e Muritani) e hatanteeɓe teelɗuɓe, nde mbaɗanta Mbaañ maande pinal maantiniinde. Mbaañ ena haandi e waɗaneede hajjirde ngenndiyankooɓe laaɓtunde sabu Baaba Leñol ko ɗoon jeyaa e ko refti heen kadi alkule Pulaar ngadii soseede e ko Mbaañ e hitaande 1962.
Heewɓe kaalii caggal makko, kaalii cehilaagal mumen e giɗgol mumen e ɗo ndewdunoo e Murtuɗo kono miijo ɓurngo jaalɗaade ngoo ko miijo ngo Ibraahiima rokki ngoo wonde yo Mbaañ waɗane ko aduna fof ena teskoroo wonde ko ɗoon Murtuɗo e alkule Pulaar njibinaa.
En mbaawa tonngidde ɗoo denndaangal ko haalaa koo, kono tan ɓeeɗoo teddiniranooma konnguɗi: Gelongal Fuuta lollirɗo Njaay Saydu Aamadu, Jibi Bah lollirɗo Gelongal Bah, Umaar Abdullaay Lih, Tabara Bah, Mboh Huley, Jallo SayduMammadu, Hammee Aamadu Lih, Abdullaay Saar, Abdullaay Demmba Ñaŋ, Jeynaba Sih, Abuu Banngali Ñas, Ifraa Ñas, Maccuɗo Pulaar ɓurɗo anndireede Aamadu Sih, Raamata Abdullaay Toboy Saar e Demmba Joop, miñi mum Murtuɗo.
Yeewtere ndee ngasoyi ko heedde 20w30h. Uddi nde ko ɓeydol e duwaaw ceerno Aamadu Tijjani Gise mo Dabbe, caggal nde Commbee Joop e Kayyaa ndutti teddungal feewde e denndaangal banndiraaɓe arnooɓe.
Ciimtol Njaay Saydu Aamadu


text:
Ina heewi nde yimiyanke oo fuɗɗortoo asko mum, walla gorko mo o yiɗi yettude. So tawii ko noon yimiyanke oo heɓiri, o heewi ko addirde noon yimre ndee, walla tawa kanko e hoore makko fewji nde. Ko sifaa ɗoo e kerooje koo, ina woɗɗi wonde ɓurɗe welde e keddiiɗe ɗee.
Ina heewi nde yimiyanke oo fuɗɗortoo asko mum, walla gorko mo o yiɗi yettude. So tawii ko noon yimiyanke oo heɓiri, o heewi ko addirde noon yimre ndee, walla tawa kanko e hoore makko fewji nde. Ko sifaa ɗoo e kerooje koo, ina woɗɗi wonde ɓurɗe welde e keddiiɗe ɗee.
Ko heddii e jime jaltinooje yiɗde yimiyankooɓe ɓennuɓe ɓee majjii, walla tawa nana heddii e mawɓe waañatnooɓe, ɓe laawol Tijjaaniya deentinoowol e kala sahaa deƴƴini. Gure fulɓe njeewaama sabu alaa fof hannde jokkuɗo gollal waaño, nde tawnoo sooño feewnitiima. Petelaaji keewɗi ndeƴƴii, ladde sukkunoonde serwii, GULUMBAL E BINKE (jolɗe mawɗe cukkuɗe e nder nokkuuji Gorgol), nattii woodde so wonaa e miijooji. Kullon mawkon ŋabbitii fayde fuɗnaange rewo, ɓurɗo heewde yurmeende, Kullon tokoson mboomaama e welewma yontaaji njiimaandi Oropnaaɓe, kañum en e won liggotooɓe laamu Afriknaaɓe, ɓe petelaaji yonta hannde bonnooji, ɗi cifortaako no fetelaaji men kaaƴe gaadanteeji. Sukaaɓe uujanii gure teeru, heɗdiiɓe hannde e gure Fuuta nattii jogaade softeende e yiɗde dogande ladde nattunde hay fuɗde huɗo. Nattugol walla mbiyen maaygol lekkuuje nana jokki yaha, maa mbiyaa ko ɗum hoddiro winndaango e doggol gaadanteewol e ngonka pewjanooka.
Wulaango
Nii raddooji ciforinoo, ko nii Fuuta wuurdunoo, ko nii kadi waañooɓe, karamoko en kam e raddooɓe koɗdirnoo. Hannde ɗum ɗoon fof nattii, kerooje majjii, waañooɓe kam e raddooɓe najii, kiirɗeeli pattamlami nattii, petelaaji lonkaaji njejjitaama, leɗɗe mawɗe, dunli cukkuɗi, Eere, Ɗooje, Murotooɗe, Gellooɗe, Lawñannde, Bamammbe, Nammaade, Barkeeje nattii heewde e ceene men. Ko ɗuum addani Canngalle, Jeelli, Dolluɗi, Boje, Jihe, Dagaaji, Gundooji, Eleeji, Bolle, Dasi, Ndawuuji, Doobe, Gerle, Jaawle, Liwe barooɗe, Liwe goobeeje eggude ceene men.
Hannde ndiwri eggii, majjii, sabu ladde woodaani, Cayɗe, Ciliwaaje, Baawe, Kore, baybuule, ndirooje, gertooɗe ndiyam, yaɓɓa ndiidon, mutumtumon, gine, gine bammbareeje, Boŋuuje, Ngintooje, Boolumbe, Mbaalon foonde, fof eggii.
Hol mo waawi hannde wuurtinde kerooje, ɗoon ɗo Daɓɓi, (ngirja) Dawaaɗi ladde, Cewɗi, Cewooli, Powbi yegeñaaji, Koti (koturu) Cewkon jaawle, Boyinnaaji, Dagaaji, Gasuuji, Salli mbadooji, Jolɗi, Bille, Jawi (njaawa) Kenɗi, Tewdi, Dumsi, Eɗi, Lelli, Jamali (njamala), Ñiibi, Buubu ñaawon, Keerooje (kero), Sunkaaji, Gaadaati, ngeggii laddeji men haa laaɓi sabu hokkere e yooro.
Hannde, so karamoko mawɗo waañooɓe yiɗii yimde e wuurtinde kerooje, so karamoko yiɗii jaarde e jatde Jaɗo (sefre lelli), ɓiinaare (ɓotel lella ), sefre koobi, Nayi koobi haa e jeleŋaaji (ñalel kooba), so o yiɗii sifaade jooli (asnde hakkunde Kaaƴe), wimmbooji (gasɗe nder kaaƴe), fetooji, balwaltirɗe, mosi, petti (gebbi), cewle, nokkuuji boɗle e bilwile, cewɗi e powbi, dawaaɗi ladde, canngalle e noodi, hol no o sifortoo, ɗoon ɗo laddeeji oli, neema hanki heddii e miijooji ?
Hol to karamoko am woni, hol to mawɗo waañooɓe woni ?
– Karamokoo, karamokooy am
– Kara mulle e jeejeeli
– Karamoko am waɗdii e ngay
– Ngar-mi ngaraa, jaasaa njettii-mi
– Omo wonndi e boolumbel (fetel)
– Sammba e wela daande
– Ngay koy tinaani ndeke yooliima.
– O waɗi wayree, o waɗi waññiniinde
– Baañan am diccii
– Gitel reeni seede
– Feɗeendu reeni rawaandu
– Jamɗe kaɓi e kaaƴe
– Cuurki sumi, niɓɓere lomti
– Lewlewal yaynii
– Jabe naati
– Ngay yooli.
Hannde yooro hawii hanndii, leɗɗe mawɗe e coɓoƴƴi coppaama, nduppaama mbaɗtaama ƴulɓe, Fuuta men serwii, yeewii sabu dingire pusi, daande keekuta joom bagel deƴƴii, daande Fuutanke mawɗo deƴƴii, daraninooɗo pinal reeni kerooje, nde oolel mum soorotonoo e ladde Allah e jeereende, jermina kulle ladde, herna jaawle, deƴƴii, deƴƴidii e kerooje e nder mbunndi- mbunndi Fuuta men.
Waɗtannde e daaɗe mawɗe ɗe oolel mum dillintinoo hanki deeƴal laddeeji men, nattii. Kerooje nani majjira seeɗa seeɗa, nani maayira seeɗa seeɗa e gure Fuuta, taƴitinnde caggal taƴitinnde, yimre caggal yimre. Ɗoo e yontaaji garooji, so tawii en ngummanaaki waɗtude gannde men e defte, so mawɓe men seeɗa heddorinooɓe pinal men gaadanteewal nattii, hay gooto siftortaa hay heen huunde. E oon sahnga, jime waañooɓe men, mbayata ko no sawlaango kenal demminaare e keeri dunel lekkon pamaron.
Yo banndiraaɓe paam, pinal woni fulla e faayiida renndo. Ko kanngal hokkata renndo neɗɗaagal mum, mawnugol mum e jimme mum. Ko pinal woni ngalu leñol. Leñol men ina alɗi to bannge coñce, to jime, to tinndi, to daari, to ganooje, to payka, to cifti. Hol mo ɓoggi ɓernde mum ndillataa, fittaandu mum yirbitaako, ɓalndu mum waaƴataa, gite mum ƴoogataa, sahtu nde lelɗe lemmbi, koyɗe deeƴti, dille pooli kooti, ɓiɗngel mboonno woyi yeeweede, noppi njowii e daande Gellaay Aaali Faal mo Pekaan, Sammba Joob mo Leele, Sammba Mariyam mo Gumbalaa, Umar Gafoo mo Dillere, Keekuta joom baggel mo kerooje.
So ɗemngal men wonii ŋarɗungal to ɗemɗiyankaagal, to coñce, to ñeeñal, pinal ngal ina alɗi to miijooji luggiɗɗi, juɓɓuɗi, ɗi ngonaa pepindaaɗi.
Ndeke ɓiɗɓe fulɓe ronɓe ko ƴoogaa to woɗɗi e kelle taariik, ko faggaa gila e sahaaji toowɗi laamuuji men, gila e sahaaji mbelwelo wellitaare fergooji men, gila e sahaaji jokkondire men e renndooji goɗɗi, ngal ɓural foti ko mawnineede, nguu ngalu foti ko yeñtineede, wiɗtee, wiñee, mbele mbaasen roondaade gacce ɓolaare teddungal men, mbele janngo ɓesnguuji men ina mbaasa ɗokkude ndaarɗe, ƴura geeni, mbele janngo araaraay ɗemngal pulaar ina ɓamtoo, weɗoo haa to dow kammu mo lesɗataa, seedtoo pinal men, ɓamtaare men, ndimaagu men e wellitaare men.
On njaaraama.
Haamiidu Bah Catal Suwoyraat